title: Ryan Dunn

text: Ryan Dunn syntyi Medinassa, Ohiossa, mutta muutti Pennsylvaniaan teini-ikäisenä. Ennen "Jackass"- ja "Viva La Bam" -ohjelmia hän työskenteli autokorjaamolla. Dunn oli yksi Bam Margeran parhaista ystävistä. Dunn tunsi skeittitähti Bam Margeran pitkään. Hän jopa asui välillä Margeran talossa ystäviensä kanssa.


title: Ryan Dunn

text: Dunn suostui mukaan "" ja "Jackass 3D" -elokuviin kaverinsa Johnny Knoxvillen pyynnöstä. MTV:llä esitetyssä sarjassa "Bam's Unholy Union" Ryan Dunn esiintyi myös.


title: Ryan Dunn

text: Dunn kuoli liikenneonnettomuudessa 20. kesäkuuta 2011 kello 3 aamuyöllä Pennsylvanian osavaltiossa Yhdysvalloissa. Dunn oli kuollessaan 34-vuotias. Onnettomuudessa kuoli myös hänen ystävänsä Zachary Hartwell. Dunn oli kaksi tuntia ennen kuolemaansa ladannut Twitter-päivityksenä kuvan itsestään ja ystävistään viihteellä Barnaby's of America -nimisessä baarissa Philadelphiassa. Kuoleman vahvisti Bam Margeran äiti April Margera, joka soitti radiolähetykseen.


title: Ryan Dunn

text: Poliisi vahvisti myöhemmin Dunnin ajaneen autoa yli 200 km/h nopeudella 1,94 promillen humalassa, kun hän menetti Porsche 911 GT3 -mallisen autonsa hallinnan. Auto suistui metsään ja murskautui täysin puita vasten. Kuljettajana ollut Dunn sekä matkustajana ollut ystävä kuolivat välittömästi. Poliisiraportin mukaan auto oli ilmiliekeissä pelastuspartion tullessa paikalle, eikä Dunnin ja Hartwellin pelastamiseksi ollut enää mitään tehtävissä. Dunn oli aiemmin saanut syytteen rattijuopumuksesta vuonna 2005.


title: Murto

text: Murto voi tarkoittaa ainakin seuraavia:


title: Matti Murto (jääkiekkoilija)

text: Matti Erkki Olavi Murto (9. helmikuuta 1949 Helsinki – 19. elokuuta 2013 Helsinki) oli suomalainen jääkiekkohyökkääjä.


title: Matti Murto (jääkiekkoilija)

text: HIFK-vaikuttaja Frank Moberg nimesi Murron vuonna 2011 ”ylivoimaiseksi kahden suunnan sentteriksi” ja seuran historian neljänneksi suurimmaksi legendaksi, joka pelasi parhaat kautensa yhdessä Harri Linnonmaan ja Hannu Kapasen kanssa.


title: Matti Murto (jääkiekkoilija)

text: Murto edusti Suomessa HIFK:ta 18 kauden ajan 1964–1983 eli lähes koko peliuransa. Yksi vuosi vierähti välissä Itävallassa HC Feldkirchin joukkueessa. Murto tunnettiin urallaan kovasti töitä tekevänä herrasmiespelaajana: hän sai 450 ottelussaan vain 98 jäähyminuuttia. Pisteitä Murto teki 177+158. Murto voitti urallaan viisi Suomen mestaruutta ja yhteensä yhdeksän SM-mitalia. HIFK jäädytti Murron pelinumeron 17 heti peliuran jälkeen.


title: Matti Murto (jääkiekkoilija)

text: Murto pelasi Suomen maajoukkueessa yhteensä 158 A-maaottelua tehoin 36+21. MM-kisoissa hän kiekkoili kuusi ja olympialaisissa kaksi kertaa.


title: Matti Murto (jääkiekkoilija)

text: Murto kuoli ruokatorven syöpään 19. elokuuta 2013, 64-vuotiaana.


title: Murto (Tyrnävä)

text: Murto (vanhalta nimeltä Murronkylä) on kylä ja taajama Tyrnävän ja Kempeleen kuntien rajalla Pohjois-Pohjanmaalla. Taajaman väkiluku vuoden 2016 lopussa Tyrnävän puolella oli 1 436, ja Kempeleessä 35. Taajama sijaitsee noin 10 kilometrin päässä Tyrnävän kirkonkylältä pohjoiseen. Kempeleen keskustaajamasta on matkaa noin 10 kilometriä ja Oulusta noin 22 kilometriä. Kylän nimi Murto merkitsee murrettua metsää tai maata, vastaraivattua peltoa.


title: Murto (Tyrnävä)

text: Murto sijaitsee laajojen peltoalueiden ja ison metsäalueen reunamaastossa hiekkakankaalla. 1900-luvun alkupuolella kylässä oli verrattain tiheä torppari- ja mäkitupalaisasutus. Nykyinen asuntokanta on pääasiassa uusia 1990-luvulla ja sen jälkeen rakennettuja omakotitaloja.


title: Murto (Tyrnävä)

text: Tyrnävän kunta perusti vuonna 1916 oman kansakoulun, joka aluksi toimi Murron rukoushuoneessa. Kempeleen puolella asuvat murtolaiset tekivät keväällä 1916 esityksen Kempeleen kuntakokoukselle kunnan ottamisesta osaa kouluhankkeeseen. Anomustaan murtolaiset perustelivat sillä, että matka Ylikylässä sijaitsevaan kouluun oli kohtuuttoman pitkä ja vaivalloinen, varsinkin pienille lapsille ja sellaisille, joille ei ollut riittävän lämpimiä talvivaatteita. Kuntakokous suhtautui esitykseen kylmästi pitäen sitä ”vajavaisena ja kalliina”. Vuonna 1920 Tyrnävän kunta osti omaa koulurakennusta varten J. Matilalta tontin Erukan metsäsarasta. Koulu aloitti toimintansa puolivalmiissa koulurakennuksessa seuraavana vuonna. Ensimmäisinä kouluvuosina oppilasmäärä vaihteli 32 ja 50 välillä. Koulua on laajennettu vuosien mittaan oppilasmäärän kasvaessa.


title: Murto (Tyrnävä)

text: Nykyisin noin 350 oppilaan koulun rehtorina toimii Antti Yrttiaho (lukuvuosi 2016–2017). Oppilaat käyvät luokkia 0–6. Uusi laajennusosa (kuvassa) otettiin käyttöön syksyllä 2005.


title: Murto (Tyrnävä)

text: Alueen tärkein liikenneväylä on yhdystie 18637. Julkisesta liikenteestä vastaa oululainen linja-autoyhtiö Koskilinjat.


title: Murto (Tyrnävä)

text: Kylästä lähtee tieyhteys Kempeleen Juurussuolle sekä Oulun Hangaskankaan sekä Pikkaralan kaupunginosiin.


title: Asylykül

text: Asylykül on Uralvuoriston eteläpäässä sijaitsevan Baškortostanin suurin järvi niin pinta-alaltaan kuin vesimäärältäänkin. Asylykülin pinta-ala on 23,5 neliökilometriä, ja järvessä on noin 0,119 miljoonaa kuutiometriä vettä. Asylykül sijaitsee Djoma-joen vesistöalueella.


title: Asylykül

text: Järven ympäristössä elää lukuisia eläinlajeja, ja myös ympäröivä kasvillisuus on runsas ja monipuolinen. Puulajeista mainittakoon lehmus, tammi ja koivu. Järvi ja sen ympäristö tarjoavat asuinalueen monille lintulajeille, kuten esimerkiksi sorsille, joutsenille ja hanhille. Järvessä eläviä kalalajeja ovat muun muassa särki, hauki, made, karppi, suutari ja siika.


title: Asylykül

text: Baškirian tasavallan hallitus antoi päätöksen Asylykülin kansallispuiston perustamisesta 19. tammikuuta 1993.


title: Kaunispää

text: Kaunispää on Inarin kunnassa 255 kilomeriä Rovaniemeltä pohjoiseen sijaitseva, 438 metriä korkea tunturi. Se sijaitsee Saariselän matkailukeskuksen vieressä ja on on yksi puolestakymmenestä matkailun käyttöön valjastetusta Suomen tunturista. Tunturin etelärinteeseen on 2010-vuosikymmenen alkupuoliskolla kaavoitettu runsaasti tontteja rakentamiseen. Uusi tiestö ja kunnallistekniikka ulottui vuonna 2016 tunturin huipulle asti.


title: Kaunispää

text: 150 vuoden ajan Kaunispään tunturin historia on ollut varsin erikoinen.


title: Tartuntatauti

text: Tartuntatauti eli infektiotauti ("morbus contagiosus") on infektiosairaus, joka voi tarttua aiheuttajamikrobin siirtyessä eliöstä toiseen joko suoraan tai välillisesti. Myös virukset aiheuttavat tartuntatauteja.


title: Tartuntatauti

text: Tartuntataudit voivat levitä suun ja hengitysteiden kautta pisaratartuntana tai kosketustartuntana esimerkiksi ihokosketuksessa. Tällaisia tauteja ovat monet bakteeri- (esimerkiksi hinkuyskä, tulirokko ja tuberkuloosi) alkueläintaudit (esimerkiksi amebiasis) ja virustaudit (esimerkiksi tuhkarokko, myyräkuume, rabies, vesirokko, sikotauti ja influenssa) sekä sienitaudit.


title: Tartuntatauti

text: Sukupuolitaudit voivat levitä seksuaalisen kanssakäymisen seurauksena ihoon eritteinä, ihossa olevista vaurioista tai limakalvoihin. Tällaisia tauteja ovat bakteeritaudeista esimerkiksi kuppa, tippuri ja klamydia sekä virustaudeista esimerkiksi kondylooma ja HIV.


title: Tartuntatauti

text: Tartuntataudin syntyminen johtuu siitä, ettei elimistön oma puolustusjärjestelmä, immuunipuolustus pysty pitämään kurissa jotain mikrobia. Sairastumisen riskiä kasvattavat mikrobin suuri virulenssi, taudinaiheuttamiskyky, sekä heikkoudet elimistön puolustusjärjestelmissä.


title: Tartuntatauti

text: Tartunnassa elimistöön pääsee vieras mikrobi. Tartunta voi tapahtua joko suoraan tai välillisesti; kosketuksesta, pisaratartuntana hengitysilman kautta, saastuneen ruoan ja juoman tai tautia levittävän eläimen, vektorin, välityksellä. Erilaiset lääketieteelliset operaatiot, kuten leikkaukset ja verensiirrot, voivat myös toimia tartuntatienä.


title: Tartuntatauti

text: Infektioita aiheuttavat erilaiset bakteerit, virukset, mikroskooppiset sienet ja parasiitit . Myös prionit aiheuttavat infektioita. Infektiotauteja voidaan luokitella myös niiden tartuntatien tai infektoituneen elimen (mm. hengitystiet, iho, ruoansulatuskanava, sukupuolitaudit, virtsatiet, maksa) mukaan. Omia erityisryhmiään ovat raskaudenaikaiset infektiot ja sairaalainfektiot.


title: Tartuntatauti

text: Tartuntatautien torjunta riippuu kyseessä olevasta taudista ja taudinaiheuttajasta. Tartuntoja voi välttää hyvällä hygienialla, muun muassa puhdistuksella ja desinfioinnilla tai niitä voi ehkäistä lääkehoidolla (profylaksia) tai rokotteella. Hoito riippuu taudinaiheuttajasta.


title: Tartuntatauti

text: Vuonna 1935 käyttöön otetut sulfalääkkeet ja 1929 keksitty ja 1942 käyttöön otettu penisilliini olivat ensimmäiset bakteeritauteihin tehoavat lääkkeet. Sittemmin erilaisia antibiootteja on kehitetty useita. Tällä hetkellä haasteena on vanhoille lääkkeille resistenttien bakteerikantojen kehittyminen (mm. metisilliiniresistentti Staphylococcus aureus eli MRSA). Bakteereja vastaan käytävä sota on jatkuvaa, uusia antibiootteja pitää kehittää koko ajan. Lisääntyvää resistenssiä vastaan voidaan taistella välttämällä turhia antibioottikuureja (esimerkiksi lasten korvatulehduksissa) ja syömällä kuuri loppuun, vaikka oireet menisivät aiemmin ohi .


title: Tartuntatauti

text: Viruksiin tehoavia lääkkeitä on kehitetty vasta viime vuosina. Antibiootit eivät tehoa viruksiin, koska viruksilla ei ole elimiä, joiden toimintaa lääke voisi häiritä. Viruslääkkeet kohdistuvatkin viruksen aiheuttamaan toimintaan solussa(viite). Viruslääkkeitä ovat muun muassa HIV:n hoidossa käytetyt antiretroviraalit ja herpekseen tehoava asikloviiri. Useita virustauteja vastaan voidaan suojautua tehokkaasti rokotuksella.


title: Tartuntatauti

text: Loistauteja aiheuttavat parasiitit voivat olla yksisoluisia alkueläimiä, matoja tai niveljalkaisia. Parasiiteille tyypillistä on niiden erikoistuminen elämään tiettyjen isäntälajien välisessä kiertokulussa. Ihminen voi toimia joko pää- tai väli-isäntänä. Maailmanlaajuisesti merkittäviä ihmisten loistauteja ovat malaria ja skistosomiaasi . Loisten häätöön on olemassa erilaisia lääkkeitä.


title: Tartuntatauti

text: Varsinaiset epidemiat tulivat mahdollisiksi, kun ihmiset asettuivat maanviljelystaidon kehityttyä asumaan suurempiin yhteisöihin. Samoihin aikoihin tapahtui kotieläimien kesyttäminen. Ihmisten läheisempi kanssakäyminen muiden lajien kanssa mahdollisti mikrobien siirtymisen lajien välillä ja lisäsi siten tartuntatautien määrää .


title: Tartuntatauti

text: Tartuntatautiepidemioilla on ollut historiassa dramaattisia vaikutuksia. Tunnettuja esimerkkejä ovat keskiajan musta surma, koleran aiheuttamat epidemiat 1700- ja 1800-luvuilla ja espanjantauti ensimmäisen maailmansodan aikana. Musta surma vaikutti 1300-luvulla koko yhteiskuntajärjestykseen siten, että suurtilat yleistyivät ja köyhtyneet pienviljelijät joutuivat niiden alaisuuteen. Eurooppalaisten mukanaan tuoman tautitaakan vuoksi Amerikan alkuperäisväestö väheni ja heikkeni huomattavasti. Napoleonin sotaretki Venäjälle epäonnistui punakuume-epidemian vietyä armeijan voimat.


title: Tartuntatauti

text: Käsitys tautien tarttuvuudesta oli olemassa jo ennen lääketieteellistä tietoa sairauksien syistä ja taudinaiheuttajista. Tartuntatautien aiheuttajista oli useita teorioita ennen mikrobien keksimistä. Syynä pidettiin muun muassa ummehtunutta hengitysilmaa.


title: Tartuntatauti

text: Vasta 1800-luvulle tultaessa ymmärrettiin, miten taudinaiheuttajat voivat siirtyä käsien tai ulosteiden ja juomaveden mukana ihmisestä toiseen. Keksinnön mahdollisti epidemiologisen tutkimuksen kehittyminen ja mikroskoopilla löydetty mikrobien maailma. Tartuntatautien torjunnan kannalta olennainen oli havainto, että elämä ei synny spontaanisti, vaan aiemmasta elämästä lisääntymisen seurauksena. Infektioita voitiin siis vähentää mikrobien torjunnalla: desinfioinnilla ja hygienialla .


title: Tartuntatauti

text: Erilaiset infektiot ovat edelleen merkittävässä asemassa ihmiskunnan sairauksien joukossa, vaikka usein kuuleekin sanottavan, että tartuntataudit olisi voitettu. Malaria aiheuttaa ainakin 1,5 miljoonaa kuolemantapausta vuodessa ja Intiassa kuolee tuberkuloosiin 500 000 ihmistä vuodessa. Sukkulamatoinfektioita on jatkuvasti 3,8 miljardia.


title: Tartuntatauti

text: Sota-aikana tartuntatautien määrä moninkertaistuu yhteiskunnan rakenteiden hajotessa ja ihmismassojen liikkuessa. Bosnian sodan seurauksena suolistoinfektiot lisääntyivät yli kymmenkertaisiksi ja Somalian sodan seurauksena tuhkarokkotapaukset 73-kertaistuivat.


title: Tartuntatauti

text: Myös Suomessa, jossa monet muualla edelleen tappavat tartuntataudit on saatu kuriin, jopa kokonaan poistettua, infektiot muodostavat taudeista merkittävän osan. Päivystyskäynneistä infektioiden osuus on Suomessa 59 %. Jopa viidesosassa Suomen kuolemantapauksista perus- tai välitön kuolinsyy on ollut infektio – niiden merkitys on samaa luokkaa kuin kaikkien syöpäkuolemien tai sydäninfarktien. Yleensä jokin muu sairaus on ensin alentanut potilaan vastustuskykyä, ja esimerkiksi keuhkokuume vie lopulta elämän.


title: Tartuntatauti

text: Kuolleisuus kertoo kuitenkin vain osan infektiotautien merkityksestä. Monet infektiotaudit alentavat ihmisen suorituskykyä tai lyhentävät elämää, vaikka eivät tappaisikaan. Peltolan arvion mukaan niinkin viaton tauti kuin nuhakuume aiheuttaa Suomelle kustannuksia 40 euroa vuodessa jokaista suomalaista kohti.


title: Tartuntatauti

text: Useita sairauksia epäillään infektioiden aiheuttamiksi, vaikka taudinaiheuttajaa ei ole löytynytkään. Maha- ja pohjukaissuolihaavat johtuvat nykynäytön perusteella suurelta osin Helicobacter pylori –infektioista, vaikka pitkään uskottiin toisin. Sama koskee sepelvaltimotautia, ja vahvoja epäilyjä on useiden syöpien kohdalla.


title: Tartuntatauti

text: Ihmisten kasvava liikkuvuus ja asutuksen tihentyminen synnyttävät tarttuville taudeille yhä parempia leviämismahdollisuuksia . Tapaukset SARS ja lintuinfluenssa ovat olleet paljon esillä tiedotusvälineissä, mutta infektiosairauksien ihmiskuntaa painava taakka muodostuu todellisuudessa vähemmän palstatilaa saavista taudeista: ripuleista, malariasta, erilaisista loisista ja hengitystieinfektioista. Nämä riesat eivät tule vähenemään pitkään aikaan: poliittista tahtoakaan ei ole riittävästi.


title: Tartuntatauti

text: Tartuntatauteja koskevaa lainsäädäntöä on tartuntatautilaissa (583/1986) ja -asetuksessa (786/1986) sekä terveydensuojelulaissa (763/1994) ja -asetuksessa (1280/1994).


title: Tartuntatauti

text: Terveydenhuollon järjestäminen kuuluu Suomessa kuntien ylläpitämien terveyskeskusten vastuulle, ja jokaisessa kunnassa pitää olla tartuntatautien torjunnasta ja hoidosta vastaava lääkäri.


title: Tartuntatauti

text: Ruuan ja veden välityksellä leviävien tautien ehkäisy- ja torjuntatyö pohjaavat terveydensuojelulain määräyksiin. Epäilyt epidemioista pitää ilmoittaa Terveyden ja hyvinvoinnin laitokselle. Epidemioiden ehkäisyä, rajoittamista, selvittämistä ja tiedottamista varten joka kunnassa on selvitystyöryhmä, johon kuuluu ainakin tartuntataudeista vastaava lääkäri, tartuntatautiyhdyshenkilö, elintarvikevalvontaan osallistuva eläinlääkäri sekä terveystarkastaja.


title: Tartuntatauti

text: Terveyskeskusten ja sairaanhoitopiirien tulee seurata infektiotauteja ja pitää rekisteriä tartuntataudeista alueellaan. Valtakunnan tasolla tartuntatautien seurantaa ja torjuntaa (mm. rokotusohjelman suunnittelun) hoitaa Terveyden ja hyvinvoinnin laitos THL.


title: Tartuntatauti

text: Vaarallisia ja nopeasti leviäviä tartuntatauteja koskee joitain erityissäädöksiä. Yleisvaaralliset ja ilmoituksen vaativat taudit on määritelty asetuksessa. Näiden tautien todetut tapaukset täytyy ilmoittaa THL:lle. Tutkimukset ja hoitoon käytettävä lääkitys ovat usein sairastuneelle potilaalle maksuttomia. Yleisvaarallisten tartuntatautien leviämisen ehkäisemiseksi voidaan käyttää tavallisesta poikkeavia keinoja, jotka rajoittavat yksilön oikeuksia.


title: Tartuntatauti

text: Lokakuussa 2009 tartuntatautiasetuksen mukaisia yleisvaarallisia tartuntatauteja Suomessa olivat:Saman mukaan ilmoitettavia tartuntatauteja olivat:


title: Viirus

text: Viirus on suomalainen ruotsinkielinen ammattiteatteri. Sen perustivat vuonna 1987 Mats Långbacka, Johan Storgård, Robert Enckell ja Arn-Henrik Blomqvist. Viirus voitti vuonna 1996 Nuoren taiteen Suomi-palkinnon ja vuonna 2005 Nöjesguiden nimesi sen kaupungin parhaaksi teatteriksi. Teatterinjohtajana toimi elokuusta 2007 lähtien liettualaissyntyinen ohjaaja Cezaris noin vuoden ajan.


title: Viirus

text: Aiemmin teatteri Viirus toimi Helsingin Rajasaaressa entisen pumppaamon tiloissa, mutta niistä jouduttiin luopumaan alkusyksyllä 2007 homevaurioiden vuoksi. Viirus toimi väliaikaisesti Sörnäisissä, Suvilahden entisessä kaasulaitoksessa ja sittemmin Teatterikulman tiloissa Kruununhaassa. Vuonna 2017 teatteri muutti Jätkäsaareen.


title: Jaromír Jágr

text: Jaromír Jágr (s. 15. helmikuuta 1972 Kladno, Tšekkoslovakia) on tšekkiläinen jääkiekkoilija, joka edustaa Chance Ligassa pelaavaa HC Kladnoa. Monet pitävät laitahyökkääjänä pelaavaa Jágria kaikkien aikojen parhaana eurooppalaisena jääkiekkoilijana ja yhtenä maailman kaikkien aikojen parhaista jääkiekkoilijoista.


title: Jaromír Jágr

text: Jágr kuuluu kolmen kullan klubiin Stanley Cup-, olympia- ja maailmanmestaruuskisavoittajana.


title: Jaromír Jágr

text: Jágr teki 750. NHL-maalinsa kaudella 2016–2017, jolloin hänestä tuli kaikkien aikojen kolmas NHL:ssä 750 maaliin yltänyt pelaaja.


title: Jaromír Jágr

text: Jágr aloitti luistelemisen ensimmäisen kerran jo kolmen vuoden ikäisenä. Hän on myöhemmin kertonut luistelleensa nuorempana noin neljä tuntia joka päivä. Pelaajan itsensä mukaan hän vietti 7-vuotiaasta alkaen lapsuutensa perheensä maatilalla, jossa joutui työskentelemään neljä tuntia päivittäin luistelemisen lisäksi. Maatila oli kymmenen kilometrin päässä perheen kotitalolla, joten Jágr juoksi maatilalle ja takaisin joka päivä. Tämän lisäksi hän on kertonut tehneensä 7-vuotiaasta alkaen joka päivä tuhat kyykkyä. Jo 16-vuotiaana Jaromír Jágr pelasi ensimmäisen kerran Tšekkoslovakian mestaruussarjassa.


title: Jaromír Jágr

text: Pittsburgh Penguins varasi Jágrin vuonna 1. kierroksen varauksena. Jágr pelasi tulokaskautensa Penguinsissa kaudella 1990–1991. Ensimmäisellä NHL-kaudellaan Jágr teki tehot 27 + 30 = 57. Hänen ketjukaverinaan oli keskushyökkääjä Mario Lemieux. Yhdessä he muodostivat erään jääkiekkohistorian tehokkaimmista kaksikoista. Ennen kautta Pittsburgh lähetti Jágrin kuukausiksi opiskelemaan englannin kieltä, ja Jágr piti tätä vielä NHL-uransa loppumisenkin aikaan hukattuna aikana. Myöhemmin hän kehitti kielitaitoaan Scrabble-sanapelillä. Uransa tehokkaimman kauden Jágr pelasi Penguinsissa 1995–1996 saavuttamalla pisteet 62 + 87 = 149. Se oli ensimmäinen kausi, kun hän ylitti sadan runkosarjapisteen rajan ensimmäisen kerran.


title: Jaromír Jágr

text: Jágr pelasi uransa tehokkaimmat vuodet Pittsburgh Penguinsissä voittaen Stanley Cupin kahdesti, Art Ross Trophyn viidesti ja kerran Hart Memorial Trophyn. Tuona aikana persoonallisesta ja taitavasta Jágrista tuli kaupunkilaisten uusi suosikkipelaaja, joka nautti elämästä kaukalossa ja sen ulkopuolella keräten muun muassa autonsa hansikaslokeron täyteen ylinopeussakkoja ja viihtymällä kasinoilla huomattavan paljon. Jágr jopa luki sääennusteita paikallisradiossa ja sai omalla nimellään ja kuvallaan markkinoidun maapähkinävoin, jota yhä ajoittain myydään nettihuutokaupoissa keräilyharvinaisuutena.


title: Jaromír Jágr

text: Kaudella 1995–1996 Jágr pääsi ensi kertaa joukkueensa kapteenistoon. Tehot tulivat tarpeeseen, sillä kapteenina toimineen Lemieux'n terveys heikkeni, ja hän joutui kokonaan sivuun kolmeksi kaudeksi vuodesta 1997 alkaen. Jagr oli virallisesti Pittsburghin ykkösnimi, joka kantoi joukkuettaan. Joukkuekaverit ja Jagr itse muistavat, miten tuolloin muut lähinnä katsoivat, milloin hän ratkaisisi ottelun. Hän voitti NHL:n pistepörssin neljä kertaa peräkkäin


title: Jaromír Jágr

text: Jágr voitti Tshekin maajoukkueessa maailmanmestaruuden kahdesti, mutta hänen suurin saavutuksensa maajoukkueessa on Naganon olympialaisista, joissa Tshekki voitti kultaa. Jágr oli joukkueensa tehokkain pelaaja ensimmäisissä kisoissaan. Olympiaedustuksia tuli vielä neljä lisää.


title: Jaromír Jágr

text: Seuraavista vuosista tulivat Jágrin uran haastavimmat. Siirto Washingtoniin teki hänestä NHL-historian siihen mennessä parhaiten palkatun pelaajan. Pääkaupungissa panostettiin urheilutähtiin, ja Jágrin oli määrä tuoda jääkiekkoon samanlainen keihäänkärki jollaiseksi NBA:n Washington Wizards samana vuonna palkkasi Michael Jordanin. Seitsemän vuotta kattava ja 77 miljoonan dollarin arvoinen sopimus yhdistettynä Jágrin ylivertaisiin tehopisteisiin asettivat kohtuuttomat odotukset, joita hän ei kyennyt täyttämään.


title: Jaromír Jágr

text: Kahden ja puolen vuoden jälkeen Washington oli valmis maksamaan puolet Jágrin palkasta kaupatakseen hänet New York Rangersiin kesken kauden 2003–2004. Kauppa toteutui, ja Rangers rakensi joukkueensa Jágrin ympärille. Ensimmäisellä täydellä kaudellaan Jágr jäi kahden pisteen päähän uransa kuudennesta NHL:n pistepörssin voitosta. 123 pistettä oli uran toiseksi suurin tulosa ja aivan toista luokkaa kuin Washingtonin alle 80 pisteen kaudet. Tuolloin 34-vuotias Jágr johdatti New York RangersiN takaisin pudotuspeleihin lähes kymmenen vuoden tauon jälkeen.


title: Jaromír Jágr

text: Vuonna 2005 Jagr liittyi harvassa olevien pelaajien joukkoon, kolmen kullan kerhoon – Stanley Cup -voittajana, maailmanmestarina ja olympiakultamitalistina. Hän pelasi osan peleistään siitä huolimatta, että hänen sormensa oli murtunut.


title: Jaromír Jágr

text: 20. marraskuuta 2006 Jágrista tuli 16. NHL-pelaaja, joka on tehnyt 600 maalia. Jágr on eniten maaleja ja pisteitä NHL:ssä tehnyt eurooppalainen pelaaja. Jágr on tehnyt toiseksi eniten pisteitä NHL:ssä Wayne Gretzkyn jälkeen.


title: Jaromír Jágr

text: Jágr on eniten Art Ross Trophy -voittoja saavuttanut pelaaja Kanadan ulkopuolelta, minkä lisäksi hän on ensimmäinen kyseisen palkinnon voittanut eurooppalainen jääkiekkoilija.


title: Jaromír Jágr

text: NHL-kauden 2007–2008 jälkeen Jágr siirtyi Rangersista Avangard Omskin joukkueeseen, joka pelaa Venäjän KHL:ssä. Avangard Omsk, jota Jágr oli edustanut jo viimeisimmän työsulun aikana, maksoi hänelle kahden vuoden sopimuksesta viiden miljoonan dollarin vuosipalkkaa. Suunnilleen saman verran Jágr olisi voinut saada myös NHL:stä ja valinta alkoi pian kaduttaa häntä.


title: Jaromír Jágr

text:
Kesällä 2011 Jágr siirtyi takaisin NHL-kaukaloihin. Hän solmi Philadelphia Flyersin kanssa vuoden mittaisen ja 3,3 miljoonan dollarin sopimuksen. Philadelphia Flyers asetti Jágrin ykkösketjuunsa Scott Hartnellin ja Claude Giroux'n rinnalle. Menestyneen paluukauden jälkeen hän solmi yhden vuoden mittaisen sopimuksen Dallas Starsin kanssa. Dallasissa Jágr asui aivan Starsin harjoitushallin vieressä ja joukkuekaveri Trevor Daleyn mukaan meni otteluiden jälkeen omalla avaimellaan sisään ampumaan kiekkoja huoltomiehen syötöistä. Jágr teki siis edelleen sitä, mitä oli tehnyt nuoresta alkaen – harjoitteli selvästi muita enemmän. Tästä huolimatta hänet vaihdettiin Dallasista vaihtorajalla Boston Bruinsiin, jonka riveissä Jágr pääsi taistelemaan pitkästä aikaa Stanley Cupista, tällä kertaa Chicago Blackhawksia vastaan, kuitenkaan voittamatta sitä.
Kaudella 2013–2014 Jágr pelasi New Jersey Devils -joukkueessa. Hänestä tuli 10. marraskuuta 2013 Nashville Predatorsia vastaan pelatussa ottelussa NHL:n historian kahdeksas pelaaja, joka on ylittänyt urallaan 1 700 tehopisteen rajan. Tuolla kaudella hän oli joukkueensa paras pistemies. Kauden 2014–2015 pelaajasiirtojen takarajalla Jágr vaihdettiin New Jerseystä Florida Panthersiin vastineeksi Floridan 2. kierroksen ja 3. kierroksen varauksesta.


title: Jaromír Jágr

text: Jágrin maajoukkueura sai tunteikkaan päätöksen kauden 2014–2015 päätteeksi, kun Tshekki isännöi jääkiekon MM-turnausta Prahassa ja Ostravassa. Jágr sai pelata viimeiset maaottelunsa täysien katsomoiden edessä 30 kilometrin päässä kotikaupungistaan tasan 30 vuotta sen jälkeen, kun Mario Lemieux'n otteet samoissa maisemissa tarjosivat lopullisen inspiraation Jágrin NHL-uralle. Kaikki muu jäi niissä kisoissa Jágrin taka-alalle. Prahan hallin ympäristö täyttyi numerolla 68 koristelluista paidoista, riehakkaat tshekkiläiskannattajat lauloivat Jágrista ja kaikki halusivat nähdä maan kaikkien aikojen jääkiekkoilijan johdattavan Tshekin kunniaan vielä kertaalleen. Edes Prahan idyllinen vanha kaupunki ei jäänyt Jágr-huuman ulkopuolelle, vaan matkamuistopuoditkin myivät Jágr-aiheista tavaraa karikatyyreistä pelipaitoihin.


title: Jaromír Jágr

text: Kesken kauden 2017–2018 Jágr solmi yhden vuoden mittaisen ja miljoonan dollarin arvoisen sopimuksen NHL-joukkue Calgary Flamesin kanssa. Jágr pelasi kauden aikana 22 ottelua tehden niissä yhden maalin ja antaen kuusi maaliin johtanutta syöttöä. Jágr pelasi todennäköisesti viimeiseksi jääneen NHL-ottelunsa 30. joulukuuta Anaheim Ducksia vastaan. Helmikuussa Jágrin kerrottiin siirtyvän loppukaudeksi Tsekin toiseksi korkeimmalla sarjatasolla pelaavaan HC Kladnoon, joka on myös Jágrin kasvattajaseura ja nykyään Jágr omistaa kyseisen seuran. Hän siirtyi kuitenkin loppukaudeksi Tsekin korkeimmalle sarjatasolle HC Ocelari Trinecin riveihin.


title: Jaromír Jágr

text: Jágr siirtyi NHL:n kaikkien aikojen pistepörssissä toiseksi 23. joulukuuta 2016 pelatussa ottelussa 1 887:llä pisteellä (755 + 1 133). Hänen edellään on vain Wayne Gretzky, 2 857 pistettä.


title: Jaromír Jágr

text: Jágr pelaa pelinumerolla 68 Prahan kevään 1968 tapahtumien muistoksi. Tuolloin Neuvostoliiton kiinniottama Jágrin sairas isoisä kuoli pian vapautumisensa jälkeen. Vanhimman Jaromir Jágrin nimeä ovat sittemmin kantaneet niin Jágrin isä kuin pelaaja itsekin. Jágr on myös kiinnostunut maansa historiasta sekä tenniksestä.


title: Jaromír Jágr

text: Jágr on erittäin tunnettu kovasta harjoittelumoraalista ja äärimmäisestä ahkeruudestaan. Erään tarinan mukaan varhain jäähallille saapunut Jágr huomattiin uima-altaasta harjoittelemasta mailankäsittelyään veden alla. Dallasissa pelatessaan joukkueen harjoitusten jälkeen kakkosmaalivahdin täytyi jäädä jäälle, kun täysvarustuksensa verryttelyasuun vaihtanut Jágr halusi vielä laukoa kiekkoja puolen tunnin ajan. New Yorkin vuosinaan Jágr tapasi ajaa iltaisin hallille 45 minuuttia ja teki ylimääräisiä omatoimisia harjoituksia joukkuekavereidensa tietämättä.


title: Jaromír Jágr

text: Jágrin pelattua vain hetken NHL:ssä, Pittsburgh-fanit väänsivät äkkiä hänen Jaromír-etunimestään anagrammin ”Mario Jr”, jolla he viittasivat Jaromírin rooliin silloisen seuran kapteenin, Pittsburgh Penguinsin seurahistorian legendaarisimman ja seurassa eniten pisteitä tehneen pelaajan eli itse Mario Lemieux’n seuraajana.


title: Jaromír Jágr

text: Jágr menetti neljä hammastaan loukkaannuttuaan pelitilanteessa joulukuussa 2015.


title: Jaromír Jágr

text: Jágr on kertonut haastatteluissa, että hän aikoo pelata mahdollisimman pitkään, jopa 50-vuotiaaksi asti. Hän on pysynyt lupauksessaan sitkeästi ja tehnyt erilaisia elämänmuutoksia, kuten lopettanut kahvin juomisen.


title: Jaromír Jágr

text: Kesällä 2017 Jágr oli ilman sopimusta, mutta uskoi pystyvänsä pelaamaan edelleen NHL:ssä. Jágr palasi Tsekkiin ja Kladnoon, omistamaansa seuraan. Hän pelasi siellä kauden 2017–2018 ja aikoo jatkaa siellä edelleen.


Maastojuoksun maailmanmestaruuskilpailut ovat kansainvälisen yleisurheiluliiton IAAF:n järjestämät maastojuoksun korkeatasoisimmat kansainväliset arvokilpailut.


title: Maastojuoksun maailmanmestaruuskilpailut

text: Kansainväliset maastojuoksun mestaruuskilpailut järjestettiin ensimmäisen kerran jo vuonna 1903. MM-kisojen arvon kisat saivat vuonna 1973, kun ne siirtyivät IAAF:n alaisuuteen. Vuodesta 2011 lähtien MM-kisat on järjestetty joka toinen vuosi keväällä. Sitä ennen ne järjestettiin joka vuosi.


text: Kilpailumatkat ovat aikuisilla, sekä miehillä että naisilla, noin kymmenen kilometriä ja junioreissa (alle 20-vuotiaat) miehillä noin 8 kilometriä ja naisilla noin 6 kilometriä. Sekä aikuisissa sekä junioreissa järjestetään sekä henkilökohtainen että joukkuekilpailu. Vuonna 2017 ohjelmaan tuli sekaviesti, jossa joukkueet koostuvat kahdesta mies- ja kahdesta naisjuoksijasta juoksujärjestyksen ollessa vapaa. Vuoteen 2015 saakka miesten kilpailun pituus oli noin 12 kilometriä ja vuosina 1998–2015 naisten kilpailun pituus noin 8 kilometriä. Vuosina 1998–2006 kilpailuohjelmassa oli aikuisilla kaksi matkaa, kun sekä miehillä että naisilla oli lisäksi ns. lyhyt matka, joka oli pituudeltaan noin 4 kilometriä. Ennen vuotta 1998 naisten kilpailun pituus oli 4–6 kilometriä.


title: Andrea Moda Formula

text: Andrea Moda Formula oli vuonna 1992 Formula 1 -sarjassa ajanut talli. Tallin perustana oli entinen Coloni-talli, jonka italialainen kenkätehtailija Andrea Sassetti osti kauden 1991 loppupuolella.


title: Andrea Moda Formula

text: Talli yritti päästä kilpailuihin Colonin autoilla, mutta koska tallien on itse rakennettava autonsa ja Sassetti oli vastahakoinen uusien tallien osallistumismaksua (sadantuhannen dollaria) vastaan väittäen tallinsa olevan Colonin perustoja, ei sitä päästetty mukaan Etelä-Afrikan GP:hen. Tämän takia talli joutui rakentamaan oman auton, jonka suunnitteli Simtekillä työskennellyt Nick Wirth. Meksikon GP:ssä tallin uuden auton runko oli valmis ja varaosat oli tuotu mukana kilpailuun, mutta autoja rakennettiin edelleen, minkä vuoksi tallin auto ei ehtinyt kilpailuun. Kauden ensimmäisissä kilpailuissa kuljettajiksi oli nimetty italialaiset Alex Caffi ja Enrico Bertaggia, jotka kuitenkin jo Brasilian GP:ssä korvattiin Roberto Morenolla ja Perry McCarthylla, joista McCarthyllä ei ollut lainkaan kokemusta F1-sarjasta.


title: Andrea Moda Formula

text: Tallin paras saavutus oli Morenon ajamat 11 kierrosta kisan viimeisenä ennen moottorin hajoamista Monacon GP:ssä 1992 (McCarthy oli joutunut antamaan varaosia autostaan Morenolle). Moreno ja McCarthy karsiutuivat kaikista muista kilpailuista. Monacon osakilpailun jälkeen Sassettin omistama yökerho Italiassa syttyi tuleen ja paettuaan liekkimerestä tuli ammutuksi.


title: Andrea Moda Formula

text: Kanadan GP:ssä tallilla ei ollut omia moottoreita rahtilennolla sattuneiden ongelmien vuoksi, minkä seurauksena Sassetti lainasi Brabham-tallin yhtä moottoria, mutta Morenon vauhti ei riittänyt esikarsinnoissa (Sassettin epäiltiin jättäneen maksamatta Juddin moottorit). Vastoinkäymiset jatkuivat entisestään Ranskan GP:n aikoihin, kun talli ei kyennyt osallistumaan rekkakuskien aiheuttaman työsulun vuoksi.


title: Andrea Moda Formula

text: McCarthy ei useinkaan päässyt edes kunnollisesti osallistumaan karsintoihin erinäisistä ongelmista johtuen kuten ajolisenssin puutteesta, auton teknisistä ongelmista tai vähäisestä ajokokemuksesta (hän hävisi tallikaverilleen San Marinon GP:n esikarsinnoissa jopa yli kahdeksan sekuntia). Lisäksi Bertaggia oli ottanut yhteyttä Sassettiin ja ilmoittanut omaavansa rahakkaan sponsorin, mutta sääntöjen mukaan Sassetti oli jo tehnyt kauden aikana sallitun määrän kuljettajien vaihtamisia, minkä peruuntuminen kohdistui halveksuntana McCarthyä kohtaan. Britannian GP:ssä McCarthy koki oudoimman tilanteen, kun kaikki sponsorinsa menettänyt talli ajatti häntä esikarsinnoissa Morenon autosta otetuilla osilla tämän ajettua omat kierroksensa ja lähettivät hänet ajamaan kuivalle radalle vanhoilla märän kelin renkailla. Saksan GP:ssä hänet hylättiin punnitustuloksen vuoksi. Unkarin GP:ssä McCarthy päästettiin karsinnoissa radalle aikaa ollessa jäljellä vain 45 sekuntia (Moreno ei myöskään karsiutunut).


title: Andrea Moda Formula

text: Belgian GP:ssä talli pääsi aika-ajoihin, kun Brabham-talli vetäytyi kilpailuista, mutta kumpikaan kuljettajista ei karsiutunut.. Varikolla omistaja Sassetti pidätettiin epäiltynä talousrikoksista eikä FIA enää antanut tallin osallistua seuraavana vuorossa olleeseen Italian GP:hen, vaikka Sassetti oli lähettänyt tallin rekat kilpailupaikalle. Talli suljettiin sarjasta, koska se aiheutti lajille huonoa mainetta.


title: Bode Miller

text: Samuel Bode Miller (s. 12. lokakuuta 1977 Easton, New Hampshire, Yhdysvallat) on yhdysvaltalainen uransa lopettanut alppihiihtäjä.


title: Bode Miller

text: Miller voitti yhteensä kuusi olympiamitalia Salt Lake Citystä 2002, Vancouverista 2010 ja Sotšista 2014, neljä maailmanmestaruutta ja maailmancupin kokonaiskilpailun kausilla 2004–2005 ja 2007–2008. Miller kilpaili kaikissa alppihiihdon olympialajeissa ja on vain yksi niistä viidestä alppinistista, jotka pystyivät voittamaan maailmancuposakilpailun jokaisessa lajissa (pujottelu, suurpujottelu, super-G, syöksylasku ja alppiyhdistetty).


title: Bode Miller

text: Keväällä 2007 Miller erosi Yhdysvaltain alppihiihtomaajoukkueesta ja kiersi kauden 2007–2008 maailmancupia omalla joukkueellaan. Kauden 2007–2008 päätteeksi hän voitti maailmancupissa kokonaiskilpailun ja alppiyhdistetyn maailmancupin.


title: Bode Miller

text: Kaudella 2012–2013 Miller ei kilpaillut, mutta oli jälleen mukana kauden 2013–2014 avauskilpailussa. Kaudella 2015–2016 ei Miller myöskään kilpaillut. Miller ilmoitti lokakuussa 2017 uransa päättämisestä. Hänen viimeiseksi kilpailukseen jäi helmikuussa 2015 käyty MM-kisojen supersuurpujottelu, jossa hän loukkasi itsensä.


title: Bode Miller

text: Miller on tunnettu railakkaasta juhlinnastaan ja kärkevistä lausunnoistaan. Millerillä on neljä lasta ja hän on naimisissa Morgan Beck Millerin kanssa.


title: Algonkin

text: Algonkinin kieli on odžibwan murre, jota puhutaan algonkinien keskuudessa Lounais-Québecin ja Itä-Ontarion alueella Kanadassa. Se jakautuu etelämurteeseen (miniwaki) ja useisiin pohjoismurteisiin, jotka poikkeavat toisistaan hyvin paljon. Algonkin kuuluu algonkin-kielten kieliryhmään ja algilaisten kielten kielikuntaan.


title: Algonkin

text: Algonkinin kieltä puhuu noin 2 680 ihmistä, joista 10 % ei osaa muita kieliä. Useimmat algonkinin puhujista ovat kaksikielisiä ja yli 25 % osaa useampaa kuin kahta kieltä, yleensä ranskaa, englantia tai itäcreen etelämurretta. Idässä algonkin on algonkinien pääkieli ja sitä käyttävät kaikki ikäryhmät. Lännessä se on aikuisten pääkieli, mutta nuoret ja etenkin pienet lapset puhuvat enemmän englantia tai ranskaa. Algonkiniä käytetään jonkin verran uskonnollisissa toimituksissa ja lastentarhaopetuksessa. Hallinnollisessa ja kaupallisessa tarkoituksessa sitä käytetään vain paikallisyhteisöissä.


title: Automobiles Gonfaronnaises Sportives

text: Automobiles Gonfaronnaises Sportives eli AGS on F1-luokassa vuosina 1986–1991 kilpaillut ranskalainen talli. Tallin perusti aiemmin pienemmissä luokissa tallipäällikönä toiminut Henri Julien. Christian Vanderpleyn suunnitteli tallin auton. Se oli luotettava, mutta vauhti ei ollut kilpailijoiden tasolla. Talli saavuttikin vain kaksi MM-pistettä: yhden vuonna 1987 Australian GP:ssä ja toisen vuonna 1989 Meksikon GP:ssä. Kuljettajina toimivat muun muassa Philippe Streiff, Roberto Moreno, Yannick Dalmas, Gabriele Tarquini ja Stefan Johansson. AGS ajautui heikon menestyksen myötä taloudellisiin vaikeuksiin kaudella 1991 ja se joutui lopettamaan kilpailemisen kesken kauden.


title: Automobiles Gonfaronnaises Sportives

text: Nykyisin AGS järjestää erilaisia ajotapahtumia vanhoilla F1-autoilla ja muilla kilpa-autoilla Paul Ricardin radalla ja entisellä testiradallaan Circuit du Varilla. Aloittaessaan F1-ajopäivien järjestämisen vuonna 1992, AGS oli maailman ensimmäinen tällaisia tapahtumia järjestänyt yritys. Vuosina 2001–2003 talli rakensi viisi uutta formulaa, joista kaksi kaksipaikkaisia, näitä tapahtumia varten.


title: László Sólyom

text: László Sólyom (, /laasloo šoojom/) (s. 3. tammikuuta 1942) on Unkarin entinen presidentti. Hän aloitti tehtävässä 5. elokuuta 2005 ja lopetti tehtävänsä 5. elokuuta 2010.


title: László Sólyom

text: Sólyom on syntynyt Pécsissä ja valmistunut Pécsin yliopistosta lakimieheksi 1965. Hän työskenteli professorina Budapestissa ja kolme vuotta Jenassa Saksassa. Hänen poliittinen uransa alkoi ympäristönsuojelijoiden kansallisjärjestöstä, jonka lakimies hän oli 1980-luvun lopulla. Hän oli yksi Unkarin demokraattisen foorumin ("Magyar Demokrata Fórum") perustajia 1987. Hän otti osaa opposition pyöreän pöydän neuvotteluihin tuolloin hallitsevan kommunistipuolueen kanssa.


title: László Sólyom

text: Politiikan hän kuitenkin jätti kun tuli valituksi perustuslailliseen oikeuteen 1989. Hän nousi sen johtoon puoli vuotta myöhemmin ja työskenteli siinä 1998 asti. Yhdeksänvuotisen nimityksen jälkeen Sólyom palasi luennoitsijaksi.


title: László Sólyom

text: Unkarin presidentin valitsee parlamentti. Sólyom ei ollut minkään puolueen jäsen, kun ympäristöjärjestö Védegylet asetti hänet ehdolle. Hänen vastaehdokkaanaan oli sosialistien parlamentin puhemies Katalin Szili. Pienempi hallituspuolue SZDSZ pidättäytyi tukemasta häntä ja oppositio äänesti Sólyomin presidentiksi 7. kesäkuuta 2005. Hän astui virkaan elokuussa Ferenc Mádlin jälkeen.


title: László Sólyom

text: László Sólyom on naimisissa Erzsébet Sólyomin kanssa ja hänellä on kaksi lasta ja yhdeksän lastenlasta.


title: László Sólyom

text: Unkarin ja Slovakian suhteet kokivat kolauksen, kun Slovakia kielsi Sólyomilta pääsyn maahan 21. elokuuta 2009, kun hänen oli tarkoitus olla mukana paljastamassa patsasta Tapani I:lle Komárnon kaupungissa. Slovakian kolme korkeinta johtajaa, presidentti Ivan Gašparovič, pääministeri Robert Fico ja puhemies Pavol Paška pitivät vierailua provokaationa, koska päivämäärä on Tapani I:n muistopäivää seuraava päivä Unkarissa, myös päivämäärä, jona Varsovan liiton, ml. Unkarin joukot tulivat murskaamaan Prahan kevään Tšekkoslovakiassa.


title: Hilla (kaupunki)

text: Hilla eli al-Hilla () on kaupunki Irakin keskiosissa, Eufrat-virran itäisen haaran ('al-Hilla') varrella. Kaupunki on Hillan piirikunnan ja Babilin kuvernoraatin (maakunnan) hallinnollinen keskus. Kaupungin kautta kulkee Bagdadiin johtava valtatie ja rautatie. Se sijaitsee noin sata kilometriä Bagdadin eteläpuolella, keinokastelun varassa elävän maanviljelysalueen keskellä.


title: Hilla (kaupunki)

text: Vuonna 2003 asukasluvuksi arvioitiin 350 000. Vuonna 2009 siellä oli noin 425 000 asukasta. Vuonna 2013 koko Hillan piirikunnan väkiluvuksi arvioitiin 41 prosenttia koko maakunnan 1,728 miljoonasta asukkaasta, eli noin 710 000 henkeä.


title: Hilla (kaupunki)

text: Kaupunki oli aikoinaan šiiamuslimien tärkeä kulttuuri- ja koulutuskeskus. Kaupunki on perustettu 900-luvulla jaa. ja se tunnettiin aluksi nimellä al-Jamiayn (’kaksi moskeijaa’). Nykyisen nimensä se sai vuonna 1102. Se sijaitsi Bagdadin ja Kufan välisellä pyhiinvaellusreitillä. Šiiamuslimit muistivat paikkakunnan neljännen kalifin, Alin salamurhan tapahtumapaikkana. Kaupunki oli merkittävä hallinnollinen keskus ottomaanien ja brittien hallituskaudella. 1800-luvulla veden virtaama Eufratin al-Hilla -uomassa vähitellen heikkeni, mikä rajoitti maataloutta seudulla. Vuonna 1913 rakennettu Hindiyan pato () ohjasi jälleen enemmän vettä jokiuomaan.


title: Hilla (kaupunki)

text: Hillassa käytiin Irakin sodan taisteluita vuonna 2003. Vuodesta 2004 alkaen siellä on tehty useita pommi-iskuja. 28. helmikuuta 2005 125 ihmistä kuoli itsemurhaiskussa armeijan värväystoimistoon. 6. maaliskuuta 2007 117 šiiapyhiinvaeltajaa kuoli kahdessa itsemurhaiskussa.


title: Hilla (kaupunki)

text: Vuonna 2011 iskut jatkuivat.


title: Hilla (kaupunki)

text: Hillalla on yksi ystävyyskaupunki. Se on Tempe Arizonassa Yhdysvalloissa.


title: Hilla (kaupunki)

text: Muinaisen Babylonin kaupungin rauniot sijaitsevat kaupungin lähellä.


title: Trey Parker

text: Randolph Severn ”Trey” Parker III (s. 19. lokakuuta 1969 Conifer, Colorado, Yhdysvallat) on käsikirjoittaja, ohjaaja, muusikko ja näyttelijä, joka tunnetaan parhaiten televisiosarjasta "South Park", jonka hän on luonut yhdessä Matt Stonen kanssa. Maaliskuussa 2011 tuli ensi-iltaan South Parkin tekijätiimin musikaali "The Book of Mormon".


title: Bernoullin epäyhtälö

text: Matematiikassa Bernoullin epäyhtälö approksimoi reaaliluvun 1 + "x" potensseja.


title: Bernoullin epäyhtälö

text:
Epäyhtälön mukaan
kaikilla kokonaisluvuilla "r" ≥ 0 ja kaikilla reaaliluvuilla "x" > −1. Jos eksponentti "r" on parillinen, on epäyhtälö voimassa kaikilla reaaliluvuilla "x". Aito epäyhtälö
on voimassa kaikilla kokonaisluvuilla "r" ≥ 2 kunhan "x" ≥ −1, "x" ≠ 0.


title: Bernoullin epäyhtälö

text: Bernoullin epäyhtälöä käytetään usein toisten epäyhtälöiden todistamiseen. Itse Bernoullin epäyhtälö voidaan todistaa kokonaislukueksponenteille induktion avulla:


title: Bernoullin epäyhtälö

text: Alkuaskel:


title: Bernoullin epäyhtälö

text: "r" = 0


title: Bernoullin epäyhtälö

text: (1 + "x") ≥ 1 + 0*"x", pätee selvästi.


title: Bernoullin epäyhtälö

text: Induktio-oletus:


title: Bernoullin epäyhtälö

text: (1 + "x") ≥ 1 + "rx".


title: Bernoullin epäyhtälö

text: Induktioaskel:


title: Bernoullin epäyhtälö

text: Kerrotaan induktio-oletus puolittain (1 + "x"):llä ⇒ (1 + "x") ≥ 1 + "rx" + "x" + "rx" ≥ 1 + ("r"+1)"x", MOT.


title: Bernoullin epäyhtälö

text:
Eksponentti "r" voidaan yleistää mielivaltaiselle reaaliluvulle seuraavasti: jos "x" > −1, on
kaikilla "r" ≤ 0 tai "r" ≥ 1 ja
kun 0 ≤ "r" ≤ 1.
Tämän yleistys voidaan todistaa derivaatan avulla. Edelleen tämä epäyhtälö on aito kun "x" ≠ 0 ja "r" ≠ 0, 1.


title: Bernoullin epäyhtälö

text:
Seuraava epäyhtälö arvio luvun 1 + "x" "r":ttä potenssia: kaikilla reaaliluvuilla "x", "r" > 0 on voimassa
missä "e" = 2,718....
Tämä voidaan todistaa epäyhtälön (1 + 1/"k") < "e" avulla.


title: Alassalmen lossi

text: Alassalmen lossi liikennöi Vaalan kunnassa Oulujärvellä Manamansalon saaren ja mantereen välillä Alassalmessa yhdystiellä 8820. Lossireitin pituus on 733 metriä. Lossi liikennöi aikataulun mukaan joka päivä puolen tunnin välein kello 5 ja 23 välillä. Lossitoiminnasta vastaa Suomen Lauttaliikenne Oy.


title: Alassalmen lossi

text: Nykyisin käytössä olevan lossin on valmistanut Parkano Oy vuonna 1974. Lossin autokannella on tilaa noin 14 henkilöautolle. Lossin hyötykuorma on 60 tonnia. Autokannen mitat ovat 34,5 m × 6,3 m. Aluksen syväys on 2,2 metriä ja kuivapaino 120 tonnia.


title: Royal Albert Hall

text: Royal Albert Hall on konserttisali Kensingtonissa Lontoossa. Se on omistettu kuningatar Viktorian prinssipuoliso Albertille. Halli on avattu vuonna 1871. Siellä järjestetään klassisen ja kevyen musiikin konsertteja, runonlausuntaa, koulutustilaisuuksia, baletti- ooppera- ja jopa sirkusesityksiä. Siellä on pidetty useita urheilutapahtumia, muun muassa ensimmäiset Japanin ulkopuolella järjestetyt sumopainikisat. Hallissa pidettiin myös Eurovision laulukilpailu 1968. Halliin mahtuu 6 000 katsojaa.


title: Royal Albert Hall

text: Alfred Hitchcockin jännityselokuvan "Mies joka tiesi liikaa" (sekä vuoden 1934 että 1956 versioissa) loppuhuipennus tapahtuu Royal Albert Hallissa. Jack Higginsin jännityskirja "Soolon" (1980) loppuhuipennus tapahtuu Royal Albert Hallissa.


title: Tunturipeura

text: Tunturipeura ("Rangifer tarandus tarandus") on Etelä-Norjassa ja Kuolan niemimaalla Venäjällä elävä peuran alalaji. Puolikesy poro on jalostettu tunturipeurasta, joten ne ovat samaa alalajia.


title: Tunturipeura

text: Nykyisin Suomessa ei ole villejä tunturipeuroja, mutta niitä on elänyt tuhansia vuosia jääkauden jälkeen, tunturipeurojen saavuttua Suomen pohjoisosiin 9 000 vuotta sitten joko Euroopasta Norjan länsirannikkoa pitkin tai Pohjois-Venäjältä Kuolan niemimaan kautta. Viimeiset tunturipeurat hävisivät Suomesta 1800-luvulla saamelaisten siirtyessä vähitellen peuran pyynnistä peuran paimentamiseen – poronhoitoon.


title: Tunturipeura

text: Norjan peurakanta on noin 35 000 eläintä, ja Kuolan niemimaan tunturipeurat lienevät risteytyneet porojen kanssa eivätkä ole enää geneettisesti puhtaita.


title: Tunturipeura

text: Tunturipeuralla on lyhyemmät jalat ja lyhyempi turpa kuin metsäpeuralla sen jouduttua sopeutumaan metsäpeuran elinseutuja kylmempään elinympäristöön.


title: Sosialisaatio

text: Sosialisaatio on yhteiskuntatieteessä käytetty käsite, jolla tarkoitetaan yksilön prosessinomaista kasvamista yhteiskunnan jäseneksi. Sosialisaation myötä yksilö oppii vallitsevan arvojärjestelmän ja hyväksytyt toimintamallit. Yksilö on sekä kohde että tekijä omassa sosialisaatiossaan: ympäröivä yhteisö sosiaalistaa häntä osaksi itseään, mutta yksilö osallistuu tähän sosiaalistumisprosessiin aktiivisena persoonana.


title: Sosialisaatio

text: Yhteiskuntatieteissä on useita eri käsityksiä sosialisaation merkityksestä ja laajuudesta yksilön elämässä. Luonto vastaan kasvatus -vastakkainasettelun kautta voidaan nähdä jatkumo, jolla keskusteluja usein käydään.


title: Tomi Laamanen

text: Tomi Laamanen on suomalainen professori. Hän toimi Teknillisessä korkeakoulussa ja myöhemmin Aalto-yliopistossa Otaniemessä professorina tuotantotalouden osastolla vuosina 1998-2011. Sen jälkeen Laamanen on ollut professorina St Gallenin yiopistossa Sveitsissä.


title: Tomi Laamanen

text: Hän opettaa strategista johtamista ja yritysstrategiaa koskevia kursseja. Laamanen on tehnyt alan oppikirjoja sekä suomeksi että englanniksi.


title: Toiseus

text: Toiseus on monissa tieteenaloissa käytetty käsite, joka voidaan ymmärtää itsensä keskelle asettamisena ja samalla itseensä nähden erilaisten ryhmien pois sulkemisena. Toiseuteen kuuluu olennaisesti erojen etsiminen ja binaarinen suhde minun ja muun välillä. "Toinen" voidaan siis ymmärtää henkilönä tai ryhmänä joka on erilainen suhteessa omaan itseensä.


title: Toiseus

text: Toiseus voidaan ymmärtää myös toisen tekemisenä eli toiseuttamisena. Ryhmät, jotka nähdään poikkeuksellisina ja normeihin kuulumattomina toiseutetaan. Tämä tapahtuu määrittelemisen, nimeämisen, luokittelemisen, identifoimisen, kategoroimisen ja ulossulkemisen kautta sekä ryhmän ominaispiirteinä nähtyjen ominaisuuksien jatkuvana toistelemisena. Toiseus ilmenee aina suhteessa omaan itseensä, sillä erot ovat eroja vain keskustaan asettautuneen ryhmään nähden. Samalla kun etsitään toisen ryhmän eroja, omaa identieteettiä luodaan suhteessa toiseen ryhmään.


title: Toiseus

text: Esimerkkejä toiseuttamisesta on oletus siitä, että liitot naisen ja miehen välillä on normi. Tässä oletuksessa samaa sukupuolta olevat parit toiseutetaan. Monissa keskusteluissa näkyvä valkoisuuden normi ja valkoisen rodun keskelle asettaminen on muiden rotujen marginalisoitamista ja toiseuttamista. Kaupunkikuva usein toiseuttaa liikuntarajoitteiset henkilöt olettamalla kaikkien pystyvän liikkumaan tilassa samalla tavalla, kuten kiipeämään portaat.


title: Toiseus

text: Toiseuttamisen käsitteen muodostumiseen on vaikuttanut suuresti Edward Said kirjallaan Orientalism (1978). Kirjassaan Said esitti, että länsi oli tutkimuksissaan luonut orientin ja muodostanut binaarisen suhteen idän ja lännen, meidän ja muun välille. Länsi esitti orientin homogeenisena ja yhtenäisenä kulttuuris-maantieteellisenä alueena, yleistäen alueelle perustavanlaatuiset ominaispiirteet. Toiseuttamalla orientin ja korostamalla eroja, länsi loi samalla omaa identiteettiään ja sittemmin oikeutti kolonialistiset toimensa.


title: Toiseus

text: Viime vuosikymmeninä monissa tieteenaloissa toiseus on alettu ymmärtämään sosiaaliteorian epistemologisena käsitteenä. Toiseuden tematiikkaa käsitellään esimerkiksi maantieteen, naistutkimuksen, antropologian ja sosiologian tutkimuksessa. Esimerkiksi maantieteessä toiseuttaminen viittaa prosessiin, jossa ryhmä sijoitetaan reuna-alueille eli marginalisoidaan suhteessa keskustaan. Filosofi Simone de Beauvoir käytti toiseutta sukupuoleen liitettynä ja näkee naisen ruumiinsa kautta miehen toisena. Mountz, A. (n.d.). The Other. Key Concepts in Political Geography, 328-338. Retrieved February 5, 2016.


title: Team America – maailman poliisi

text: Team America – maailman poliisi on Trey Parkerin ja Matt Stonen käsikirjoittama ja Trey Parkerin ohjaama supermarionaatioelokuva, joka jäljittelee toteutustavaltaan 1960-luvun televisiosarjaa "Myrskylinnut".


title: Team America – maailman poliisi

text: Elokuva on muodoltaan satiiri, jossa pilkataan terrorisminvastaisesta sodasta käytyä keskustelua Yhdysvalloissa. Muun muassa elokuvaohjaaja Michael Moore esitetään kommunistisena itsemurhaterroristina, näyttelijä Sean Penn typeränä valehtelijana, IAEA:n tarkastaja Hans Blix hampaattomana ydinasetarkastajana ja Pohjois-Korean diktaattori Kim Jong-Il yksinäisenä raakalaisena. Sean Penn lähetti valituskirjeen Stonelle ja Parkerille elokuvan hänestä antaman kuvan vuoksi. Ainoat julkkisvieraat, jotka olivat tyytyväisiä omaan rooliinsa, olivat Matt Damon ja George Clooney. Matt Damon esitetään elokuvassa vammaisena, joka osaa sanoa vain oman nimensä. Syy tähän oli nuken valussa sattunut vahinko, jonka seurauksena Damonin pää jäi vähän vinoksi. Damonin hahmo on selvästi saanut vaikutteita South Park -sarjan Timmystä. George Clooney on julkisesti pitänyt hyvänä sitä, että amerikkalaisia julkkiksia kritisoidaan. George Clooney on ollut jo aikaisemmin mukana Trey Parkerin ja Matt Stonen South Park -sarjassa, jossa hän on näytellyt homokoira Sparkyn ääntä.


title: Team America – maailman poliisi

text: Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi "Team American" kaikkien aikojen sadan parhaan komedian listalle.


title: Wozzeck

text: Wozzeck on Alban Bergin kolminäytöksinen ooppera, joka pohjautuu Georg Büchnerin näytelmään "Woyzeck". Bergiin voimakkaan vaikutuksen tehnyt näytelmä oli ollut Büchnerin kuoleman jälkeen monta vuotta kadoksissa ja löytynyt vasta vuonna 1878.


title: Wozzeck

text: Wozzeck oli Bergin ensimmäinen ooppera. Hän aloitti sen työstämisen vuonna 1914, mutta työ keskeytyi hänen jouduttuaan asepalvelukseen Itävalta-Unkarin armeijaan ensimmäisessä maailmansodassa. Ooppera valmistui huhtikuussa 1922. Kolme katkelmaa oopperasta esitettiin Frankfurt am Mainissa vuonna 1924 ja kokonaisensiesitys oli Erich Kleiberin johtamana Berliinissä 14. joulukuuta 1925.


title: Wozzeck

text: Wozzeck sai tuoreeltaan ristiriitaisen vastaanoton. Aavemaiset äänet sekä totutusta poikkeavat ihmisäänen käyttö ja orkestrointi – muiden muassa ravintolaorkesteri, sotilassoittokunta, harmonikka, virittämätön piano ja ylävireiset viulut – aiheuttivat runsaasti mielipiteiden vaihtoa sanomalehtien palstoilla. Jotkut sanoivat Bergiä neroksi; erään kriitikon mielestä Wozzeck oli "valtavin tapahtuma oopperan historiassa sitten Claude Debussyn "Pelléasin ja Mélisanden" päivien". Toisten mielestä taas Berg oli hullu; Deutsche Zeitungin kriitikon vaikutelma oli: "Kun poistuin Valtionoopperasta, minulla oli tunne, etten ollut käynyt yleisessä teatterissa, vaan hullujenhuoneessa. Näyttämöllä, orkesterissa, nojatuoleissa – kaikkialla pelkkiä mielipuolia." Kun Wozzeck esitettiin seuraavana vuonna Prahassa, syntyi sellainen mellakka, että koko ooppera jouduttiin poistamaan ohjelmistosta poliisin käskystä.


title: Wozzeck

text:
Alban Berg kirjoitti itse oopperastaan seuraavasti: "Säveltämällä Wozzeckin en ole yrittänytkään uudistaa oopperataidetta. Ei liioin ole kysymys halusta luoda hyvää musiikkia. Halusin luoda musiikkia, joka on joka hetki tietoinen vastuustaan draamalle – niin, enemmänkin musiikkia, joka ilmentää itsessään ne välttämättömät ainekset, jotka muuntavat draaman realiteetiksi; tämä työ vaatii säveltäjältä kaikkien näyttämön johdon tehtävien ratkaisemista. Se on suoritettava loukkaamatta musiikin autonomiaa ja ilman musiikkiin kuulumattomien ainesten vaikutusta. – – – Haluan ilmaista, mitä pidän omana osuutenani tästä kaikesta. Suhtautuipa kukin miten tahansa tässä oopperassa esiintyviin musiikin muotoihin, sen ankaraan ja johdonmukaiseen rakenteeseen ja yksityiskohdissa ilmenevään taitoon, minä puolestani pyydän, ettei väliverhon nousemisesta sen laskemiseen saakka kukaan kuulijakunnassa olisi tietoinen fuugien, inventioiden, sarjojen, sonaattien, muunnelmien ja passacaglioiden moninaisuudesta – eikä yksikään, toistan sen, ottaisi vastaan muuta kuin oopperan aatteen, sen hengen, joka ulottuu paljon kauemmaksi kuin Wozzeckin yksilölliset kohtalot."
Suomessa Wozzeckin nähtiin ensimmäisen kerran Tukholman kuninkaallisen oopperan vierailuesityksenä syksyllä 1957. Suomalaisvoimin teos esitettiin ensimmäisen kerran Kansallisoopperassa keväällä 1967. Ohjauksesta vastasi Ralf Långbacka, kapellimestarina oli Ulf Söderblom ja keskeisissä osissa esiintyivät Harri Nikkonen (Wozzeck), Eini Liukko-Vaara (Marie) ja Veikko Tyrväinen (kapteeni).Teoksen tapahtumat sijoittuvat saksalaiseen pikkukaupunkiin 1800-luvulla


title: Wozzeck

text:
1. kohtaus: Wozzeck ajaa kapteenin partaa tämän huoneessa. Kapteeni juttelee Wozzeckin kanssa, puhe kääntyy Wozzeckin aviottomaan lapseen (joka hänellä on Marien kanssa) kapteenin moralisoidessa. Wozzeck puolustautuu: "Köyhillä ei ole varaa moraaliin".
2. kohtaus: Tapahtuu peltoaukealla kaupungin laidalla. Wozzeck hakee ystävänsä Andersin kanssa pajukeppejä ja kertoo synkistä tulevaisuudennäkymistään ja oudoista näyistään.
3. kohtaus: Marie katselee huoneestaan, kun sotilasorkesteri marssii kadulla. Marie vilkuttaa rykmentinrumpalille tämän vastatessa. Wozzeck piipahtaa pikaisesti Marien luona, kertoo kokemistaan näyistä.
4. kohtaus: Wozzeck on lupautunut tohtorin lääketieteellisiin tutkimuksiin ansaitakseen muutaman lantin. Tohtori suuttuu Wozzeckille, joka on virtsannut kadulle ja pilannut hänen kokeensa. Wozzeck puhuu näyistään ja tohtori päättelee, että yksipuolinen ruokavalio on aiheuttanut mielenhäiriöitä.
5. kohtaus: Marie tapaa rykmentinrumpalin. Hän ei voi vastustaa kiusausta, ja päästää hänet luokseen.


title: Wozzeck

text: Väliaika


title: Wozzeck

text:
1. kohtaus: Marie ihastelee itseään peilistä ja rykmentinrumpalilta saamiaan korvakoruja. Wozzeck yllättää Marien ja aavistaa tapahtuneen, muttei sano mitään. Hän antaa Marielle tohtorilta saamansa rahat ja lähtee matkoihinsa.
2. kohtaus: Kapteeni ja tohtori kohtaavat kadulla. Wozzeckin saapuessa he vihjailevat hänelle Marien ja rykmentinrumpalin suhteesta.
3. kohtaus: Wozzeck vaatii selityksiä Marielta hänen suhteestansa rykmentinrumpaliin, mutta Marie kieltää kaiken.
4. kohtaus: Sotilaita, kisällejä, naisia ja tyttöjä tanssii kapakan puutarhassa illalla. Marie tanssii rumpalin kanssa, narri ennustaa tulevan veriteon.
5. kohtaus: Sotilaat nukkuvat kasarmilla. Rumpali kehuu uudella valloituksellaan. Wozzeck tappelee juopuneen rumpalin kanssa, mutta häviää kaksintaistelun.


title: Wozzeck

text:
1.kohtaus: Marie katuu huoneessaan syntejään ja etsii Raamatusta lohdutusta.
2. kohtaus: Marie ja Wozzeck kävelevät metsäpolulla lähellä lampea, ovat matkalla kaupunkiin. Wozzeck surmaa Marien veitsellä.
3. kohtaus: Wozzeck on majatalossa, ja yrittää unohtaa veritekonsa, tanssii Margretin kanssa. Margret huomaa verta hänen vaatteissaan, Wozzeck pakenee.
4. kohtaus: Wozzeck palaa lammelle, törmää Marien ruumiiseen. Hän löytää veitsen ja heittää sen lampeen. Veitsi jää liian lähelle rantaa ja Wozzeck kahlaa syvemmälle, hukkuu. Tohtori ja kapteeni kulkevat ohi, kuulevat kummallisia ääniä tekemättä silti mitään.
5. kohtaus: Marien poika leikkii muiden lasten kanssa kadulla. Yksi lapsista sanoo pojalle, että hänen äitinsä on kuollut. Orpo lapsi ratsastaa keppihevosellaan ymmärtämättä mitään.


title: Wozzeck

text:
Bergin tuotannossa absoluuttisen musiikin muodot ja kerronta yhdistyvät kiehtovasti: kertovassa oopperassa hän käytti absoluuttisen musiikin muotoja, vastaavasti esimerkiksi viulukonsertossa on taustalla ohjelmallisuus. Wozzeckin musiikillisessa rakenteessa esiintyvät klassiset muodot. Bergin oppilas Fritz Mahler on laatinut seuraavanlaisen taulukon teoksen rakenteesta:
Ensimmäinen näytös


title: Wozzeck

text: Toinen näytös


title: Wozzeck

text:
Kolmas näytös
Orkesterivälisoitto: inventio sävellajista"


title: Essi

text: Essi on suomalainen naisen etunimi.


title: Essi

text: Essi on lyhentymä nimestä "Ester", joka tarkoittaa persiaksi 'tähteä'. On kuitenkin mahdollista, että Ester oli vastine heprealaiselle nimelle "Hadassah", jolloin merkitys olisi 'myrtti'.


title: Essi

text: Essi on ollut Suomen almanakassa vuodesta 1964 lähtien, ja nimestä tuli 1980-luvulla muotinimi.


title: Essi

text: Vuoden 2016 toukokuuhun mennessä "Väestörekisterikeskuksen" mukaan Essi-nimen on saanut 7 104 naista ja alle viisi miestä.


title: Linvoy Primus

text: Linvoy Stephen Primus (s. 14. syyskuuta 1973 Forest Gate, Englanti, Iso-Britannia) on englantilainen jalkapalloilija. Portsmouthia edustavan Primusin pelipaikka on keskuspuolustaja, mutta hän pelaa toisinaan myös oikeana laitapuolustajana.


title: Linvoy Primus

text: 178 senttimetriä pitkä Primus aloitti uransa kaudella 1994/1995 Charlton Athleticissä. Charltonin jälkeen hän edusti Barnetia ja Readingia ennen siirtymistään Portsmouthiin kaudella 2000/2001. Hän siirtyi ilman siirtosummaa Bosman-säännön perusteella. Primus oli voittamassa Englannin 1. divisioonaa vuonna 2003. Tuolloin seura nousi nykyiselle sarjatasolleen Valioliigaan.


title: Mussalo

text: Mussalo () on saari Suomenlahden pohjoisrannikolla Kotkassa kaupungin keskustan Kotkansaaren länsipuolella. Saari on jaettu asemakaavassa kolmeen kaupunginosaan, jotka ovat Mussalo, Etukylä ja Takakylä. Kaupunginosaan rajoittuu Hirssaaren ja Ruonalan kaupunginosat.


title: Mussalo

text:
Mussalon kaupunginosa käsittää saaren itäosat, jotka ovat Ristiniemen omakotitaloaluetta lukuun ottamatta satama- ja teollisuusaluetta. Mussalon satama kuuluu Hamina-Kotkan satamaan ja on siten osa Suomen suurinta yleissatamaa, jonka pääkonttori sijaitsee Mussalossa. Satama- ja teollisuusalueiksi on tasattu useita Mussalon saaren vieressä olleita pienempiä saaria ja täytetty Palaskylänlahti.
Mussalon yksi länsirannikon niemen kärki, Sarvenniemi kuuluu Pyhtään kuntaan ja on osa Heinlahden kylää.


title: Mussalo

text: Mussalon väestöstä suurin osa asuu Etukylän kaupunginosassa, joka on omakoti- ja rivitaloaluetta. Kaupunginosassa on niin sanotut vanha ja uusi asuntoalue. Etukylässä sijaitsevat Mussalon koulu (yleisopetus luokat 1–6 sekä erityisopetus luokat E1–9) ja Kymenlaakson ammattikorkeakoulun toimitiloja. Etukylässä on myös kauppa (K-market), jossa palvelee myös asiamiesposti. Takakylässä sijaitsevat Mussalon golfkenttä ja Santalahden uimaranta, jonka yhteydessä on lomakylä.


title: Mussalo

text: Tilastoissa käytettävässä aluejaossa saari on jaettu kahteen osaan: 3 528 asukkaan Etukylä-Takakylään ja 114 asukkaan Mussaloon. Yhteensä saarella on siis 3 642 asukasta.


title: Mussalo

text: Kymijoen alajuoksu on nykyisen Suomen varhaisemmin asuttuja seutuja. Mussalon saaren historia ulottuu myös kauas. Mussalon asutuksen uskotaan syntyneen viimeistään silloin, kun Kyminkartanon lampuotiläänin asiat järjestettiin. Tämä tapahtui vuonna 1380. Mussalon kehitykseen on vaikuttanut paljon se, että suuret kauppaväylät ovat sijainneet saaren lähistöllä. Muun muassa ruotsalaiset kävivät novgrodilaisten kanssa kauppaa ja hansakauppiaat poikkesivat matkoillaan rannikolla. Mussalo esiintyy vanhoissa kartoissa ja teksteissä 1500-luvulta lähtien. Saaren suomalainen nimi lienee alkujaan ollut Mustasaari tai Mustasalo. Vanhimmat asuinkäytössä tai virkistyskäytössä olevat talot Mussalossa ovat 1900-luvun alkuvuosilta. Vanhoja mussalolaisia sukuja ovat Mussalo, Ruonala ja Hanski. Kaikkien sukujen mukaan on nimetty teitä tai alueita saarella.


title: Mussalo

text: Mussalon miehet suorittivat asevelvollisuuttaan perinteisesti Viipurissa Karjalan kaartissa sekä linnakesaarilla Rankissa ja Kirkonmaalla. Linnakesaarilla koulutettiin tuolloin pääasiassa rannikkotykistöjoukkoja. Haminassa oli miinakomppania, joka kuului laivaston alaisuuteen.


title: Mussalo

text: Talvisodan alkaessa Mussalon saari tyhjentyi rintamakelpoisista miehistä. Naiset jäivät vanhojen miesten kanssa hoitamaan kotitöitä. Vanhemmat miehet suorittivat ilmavalvontaa ja olivat majoitettuna Saaripirtille. Suojeluskunnan poikaosastolaiset, jotka eivät olleet suorittaneet asevelvollisuutta, valmennettiin myös Saaripirtillä. Lotat perustivat kanttiineja ilmavalvontatehtävissä toimineille.


title: Mussalo

text: Jatkosodan aikana Mussalo oli sotatoimialueena. Alueella oli ilmatorjuntapatteristo turvaamassa Kotkan ilmatilaa. Saaripirtillä toimi jatkosodan aikana armeijan koulutuskeskus, jossa valmennettiin alokkaita rintamatehtäviin. Jatkosodan kuluessa saksalaisia sotalaivoja ilmaantui Mussalon etelärannikolle.


title: Mussalo

text: Niin talvi- kuin jatkosodankin aikana Kotka oli jatkuvien ilmahyökkäysten kohteena. Kuitenkin Mussalo säästyi pahimmilta pommitusvaurioilta. Takakylän eteläpuolella tilastoitiin kaikkiaan 24 pommin aiheuttamaa tuhoa. Etukylän puolella oli vähemmän pommitusvaurioita. Mussalon ilmatorjuntapatteri toimi tehokkaasti.


title: Mussalo

text: Mussalo liitettiin Kymin kunnasta Kotkaan vuonna 1954, jolloin laajan alueliitoksen myötä suuri osa Kymin kunnan länsiosista liitettiin Kotkaan. Mussalo sai tieyhteyden vuonna 1957, kun tie Sutelasta Vasikkasalmen yli valmistui. Norssalmen sillan valmistuminen 1980-luvun puolivälissä Hirssaaren kautta mahdollisti suoremman tieyhteyden kaupungin keskustaan Kotkansaarelle. Mussalo on ollut vilkkaan asuntorakentamisen kohteena siitä lähtien.


title: Mussalo

text: Mussalon satama oli aikaisemmin osa Kotkan Satama Oy:tä, joka oli perinteisesti tunnettu vientisatama. Kotkan Satama Oy:n ja Haminan Satama Oy:n yhdistyessä HaminaKotka Satama Oy:ksi Mussalon satamasta tuli osa Suomen suurinta yleissatamaa.


title: Mussalo

text: Mussaloa ruvettiin rakentamaan 1970-luvun lopussa ja ensimmäiset talot Haukilahden rannan läheisyyteen valmistuivat 1979. Haukilahden puisto oli ensimmäinen puisto Mussalossa, nykyisin puisto on villiintynyt. Mussalon asutus on vähitellen levinnyt Harjantauksentien reunaa pitkin kohti Hevossalmea (1985-1992), Pitkäkallioille 1995-2008 ja Takakylän ja Ruonalan alueille vasta viime vuosina. Mussalossa on edelleen rakentamatonta kaava-aluetta Pitkäkallioiden ja Merituulentien välisessä lehtipuuvaltaisella metsäalueella. Suunnitelman mukaan aluetta alettaisiin rakentamaan 2015-2017 välisenä aikana. Mussalossa on useita puistoja Suurten niittyjen puisto ja Hoviharjan puisto Etukylässä, Suonperän puisto ja Pitkäkallion pururata lähempänä Takakylää.


title: Mussalo

text: Mussalossa kadut ja tiet on nimetty aluekohtaisesti samankaltaisilla nimillä. Varsanniementien varrella tiet ovat meriaiheisia, Hevossaarentien eteläpuolella vesikasviaiheisia, Pitkäkalliontiellä mäki/vuoriaiheisia ja Kaskikalliontiellä peltoaiheisia.


title: Mussalo

text: Paikoittain Mussalossa rannat on säästetty virkistyskäyttöön. Laaharanta Hevossalmen rannalla on lehtovaltaista metsää, jossa ei ole asutusta tai päällystettyjä teitä. Samoin saaren pohjoisosassa Haukilahden ja Ryövärsalmen välinen alue on virkistyskäyttöön tarkoitettua metsää.


title: Mastercard

text: Mastercard Worldwide on luottoyhtiö, jonka tuotteisiin kuuluvat pääasiassa "Mastercard"-maksukortti ja "Maestro"-pankkikortti sekä niillä tehtyjen ostosten maksutapahtumien hoitaminen. Mastercard Worldwiden palveluiden käyttäjiin kuuluvat korttien haltijat sekä ne maksuvälineenä hyväksyvät myyntipaikat. Mastercard Worldwide suorittaa maksutapahtumat siirtämällä rahaa ostajan käyttämästä pankista myyntipaikan käyttämään pankkiin. Yrityksen päämaja sijaitsee Purchasessa, New Yorkissa, Yhdysvalloissa.


title: Mastercard

text: Alun perin yrityksen muodosti ryhmä kalifornialaisia pankkeja kilpailemaan Bank of American silloisen "BankAmericardin" (nykyisin Visan) kanssa. Alkuperäiset perustajat lisensoivat "Master Charge" -nimen vuonna 1967 kentuckylaiselta "First National Bank of Louisvillelta". Kortin nykyinen nimi otettiin käyttöön vuonna 1979.


title: Mastercard

text: Mastercard Worldwide on ollut julkinen osakeyhtiö vuodesta 2006. Ennen pörssiin listautumistaan Mastercard Worldwide oli yli 25 000:n sen kortteja myöntäneen rahalaitoksen yhteisomistuksessa ollut osuustoiminnallinen organisaatio.


title: Mastercard

text:
Mastercardilla on useita erityyppisiä korttituotteita, joita ovat mm. luottokortit, pankkikortit ja pankkiautomaattikortit.
"Mastercard Debit" ja "Maestro" ovat Mastercard-järjestelmän pankkikortteja. Maestro-kortilla maksettaessa käytetään aina tunnuslukua, kun taas Mastercard-pankkikorteilla on mahdollista joko tunnusluvun tai allekirjoituksen käyttö. Mastercardin pankkiautomaattikortti on nimeltään "Cirrus".


title: Mastercard

text: Vuonna 2012 oli Mastercard-kortteja maailmassa noin 2 miljardia. Mastercard-luottokorttien ja -maksuaikakorttien määrä oli 686 miljoonaa. Mastercard-pankkikorttien ("debit") lukumäärä oli 436 miljoonaa ja Maestro-pankkikorttien 743 miljoonaa. Mastercard-yritysluottokortteja oli 36 miljoonaa. Mastercard-kortti hyväksytään maksuvälineenä noin 36 miljoonassa myyntipisteessä.


title: Mastercard

text: Suomessa Mastercard-kortteja on liikenteessä yli miljoona kappaletta. Mastercard on Suomen toiseksi suosituin luottokorttimerkki Visan jälkeen.


title: Mastercard

text: Suomessa Mastercard-järjestelmässä toimivia kortteja myönnetään myös nimillä Eurocard ja First Card.


title: John Mayall & the Bluesbreakers

text: John Mayall & the Bluesbreakers on yksi brittiläisen bluesrockin tunnetuimpia yhtyeitä, joka aloitti toimintansa 1960-luvulta. Yhtyeessä soittivat monet tuon ajan nousevat tai johtavat englantilaiset blues rock -muusikot.


title: John Mayall & the Bluesbreakers

text: Yhtyeen tunnetuin levy oli Eric Claptonin kanssa vuonna 1966 tehty "Blues Breakers with Eric Clapton". Levyn myötä Claptonin maine kasvoi entisestään, mutta hän erosi yhtyeestä. Seuraavan vuoden levyllä "Hard Road" Claptonin tilalle löydettiin Peter Green, joka hänkin jätti yhtyeen yhden levyn jälkeen. Vuonna 1968 ilmestyi "Crusade"-levy, jossa kitaristina oli Mick Taylor.


title: John Mayall & the Bluesbreakers

text: Yhtye on esiintynyt Suomessa muun muassa Pori Jazz -festivaaleilla vuosina 1986, 1991 ja 2001.


title: John Mayall & the Bluesbreakers

text: Yhtyeessä ovat soittaneet muun muassa:


title: Robert Aldrich

text: Robert Aldrich (9. elokuuta 1918 – 5. joulukuuta 1983) oli elokuvaohjaaja, jonka tunnetuimmat elokuvat olivat "Likainen tusina" (1967) ja "Mitä tapahtuikaan Baby Janelle?" (1962) sekä "Julmat, vahvat ja röyhkeät".


title: Robert Aldrich

text: Hän työskenteli nuorena muun muassa Jean Renoirin ja Charlie Chaplinin apulaisohjaajana. 1960-luvulla hän ohjasi omia, menestyviä elokuviaan.


title: Moussa Traoré

text: Moussa Traoré (s. 25. syyskuuta 1936) on malilainen poliitikko ja sotilas. Hän oli maansa valtionpäämies vuosina 1968–1991 aluksi Comité militaire de libération nationale -sotilasjuntan johtajana, vuodesta 1979 presidenttinä.


title: Moussa Traoré

text: Traoré syntyi Kayesissa ja opiskeli Kitassa ja sotilasakatemiassa Fréjusissa, Ranskassa. Hän palasi Maliin sen saavutettua itsenäisyyden vuonna 1960. Traoré ylennettiin luutnantiksi 1963. Hän oli Tanganjikassa vapautusliikkeiden sotilasneuvonantajana. Myöhemmin hän oli kouluttajana École militaire interarmes -sotilasoppilaitoksessa Katissa.


title: Moussa Traoré

text: 19. marraskuuta 1968 Traoré kaappasi vallan presidentti Modibo Keïtalta. Keïtan sosialisointeja purettiin. Vuosien 1972–1973 kuivuuden avustusvarat menivät korruptioon. Vuonna 1974 ilmoitettiin uudesta perustuslaista, joka tuli voimaan 1978. Entinen presidentti Keïta kuoli vankeudessa 1977. Hänen hautajaistensa yhteydessä tehtiin pidätyksiä. Helmikuussa 1978 Traoré pidätytti puolustus- ja turvallisuusministerit kaappauksen yrityksestä syytettyinä. Vuonna 1979 perustettiin ainut sallittu puolue Union démocratique du peuple malien ja Traorésta tuli maan presidentti. Vuonna 1982 Traorésta tehtiin asevoimien komentaja. Parlamentti poisti 1985 perustuslaista presidentin kausien rajoitukset.


title: Moussa Traoré

text: Traorén hallinnolla oli läheiset yhteydet Ranskaan. 1970-luvun öljykriisin aikana hän ja perheensä saivat kerättyä merkittäviä rahasummia hallitsemalla maan ulkomaankauppaa. Yhdysvaltain varapresidentti George Bush vieraili Malissa maaliskuussa 1985 ja lokakuussa 1988 Traoré teki vastavierailun Yhdysvaltoihin presidentti Reaganin vieraaksi toimiessaan Afrikan yhtenäisyysjärjestön puheenjohtajana.


title: Moussa Traoré

text: Traoréa vastaan syntyi erilaisia ryhmittymiä, kuten Congrès National d’Initiative démocratique (CNID), Alliance pour la démocratie au Mali (ADEMA), Association des élèves et étudiants du Mali (AEEM) ja the Association Malienne des Droits de l'Homme (AMDH). 22. maaliskuuta 1991 kansannousu taltutettiin väkivaltaisesti. Neljä päivää myöhemmin kenraali Amadou Toumani Tourén johtama vallankaappaus poisti Traorén vallasta.


title: Moussa Traoré

text: Vuonna 1992 Traoré tuomittiin kuolemaan poliittisista ja vuonna 1999 vaimonsa kanssa talousrikoksista. Molemmat tuomiot kuitenkin muutettiin elinkautisiksi vankeusrangaistuksiksi. Presidentti Alpha Oumar Konare armahti Traorén muutama päivä ennen kautensa päättymistä toukokuussa 2002, mutta Traoré kieltäytyi ja halusi tulla rehabilitoiduksi ja tunnustetuksi entisenä valtionpäämiehenä.


title: Dejan Stefanović

text: Dejan Stefanović ("Дејан Стефановић", s. 28. lokakuuta 1974 Niš, Jugoslavia) on serbialainen jalkapalloilija, joka edustaa englantilaista puoliammattilaisseuraa Havant & Waterloovillea, joka pelaa kuudenneksi korkeimmalla sarjatasolla Conference South. Stefanovićin pelipaikka on puolustaja.


title: Dejan Stefanović

text: Stefanović aloitti uransa kotikaupunkinsa joukkueessa FK Radnickissa, josta hän siirtyi myöhemmin Belgradin Punaiseen tähteen. Vuonna 1995 Sheffield Wednesday osti belgradilaisseurasta sekä Stefanovićin että hyökkääjä Darko Kovačevićin. Stefanovićin siirtosumma oli kaksi miljoonaa puntaa. Kauden 1998–99 jälkeen hän siirtyi Italiaan Perugian joukkueeseen, josta pian takaisin kotimaahan, OFK Belgradin riveihin. Hän siirtyi OFK:sta nopeasti Vitesseen, josta tuli jo kolmas Stefanovićin edustama seura sillä kaudella. Muutamien alankomaalaisseurassa vietettyjen kausien jälkeen Stefanovićista tuli jopa Vitessen kapteeni. Kaudeksi 2003–04 hän palasi Englantiin, ja Portsmouthiin, joka maksoi hänestä oman ennätyssiirtosummansa, 1,85 miljoonaa puntaa. Stefanović oli joukkueen avainpelaajia. Portsmouthista Stefanović siirtyi Fulhamiin kaudella 2007–08. Craven Cottagella hän viihtyi vain vajaan kauden verran. Hänen siirtyi Norwichiin 18. heinäkuuta 2008 kaksi vuotta kestävällä sopimuksella. Hän joutui lopettamaan ammattilaisena polvivamman vuoksi vuoden 2009 lopulla. Hän palasi puoliammattilaisena pelikentille 2010.


title: Dejan Stefanović

text: Stefanović on myös edustanut Serbia ja Montenegroa maajoukkuetasolla 20 maaottelun verran vuosina 1995–2004.


title: Joyce Chepchumba

text: Joyce Chepchumba (s. 6. marraskuuta 1970 Kericho, Kenia) on kenialainen kestävyysjuoksija.


title: Joyce Chepchumba

text: Chepchumba aloitti kansainvälisen urheilu-uransa vuonna 1995 New Yorkin maratonilla, jolla hän sijoittui neljänneksi. Seuraavana vuonna hän oli juoksun kolmas ja juoksi Lontoon maratonin toiseksi. Hän osallistui myös Atlantan olympialaisten maratonille, mutta ei sijoittunut mitalisijoille. 1997 hän otti ensimmäiset suurten maratonien voittonsa voittamalla Lontoon ja Tokion maratonit. 1998 hän voitti Chicagon maratonin ja sijoittui Lontoon maratonilla kolmanneksi. Vuonna 1999 hän voitti Chicagon ja Lontoon maratonit ja sijoittui MM-kisoissa viidennelle sijalle.


title: Joyce Chepchumba

text: Vuonna 2000 Chepchumba voitti Tokion maratonin ja sijoittui Lontoossa kolmanneksi. Sydneyn olympialaisissa hän saavutti ensimmäisen arvokisamitalinsa voittamalla maratonilla pronssia Naoko Takahashin ja Lidia Simonin jälkeen. 2001 hän oli neljäs New Yorkin maratonilla ja kolmas Lontoossa. Hän voitti vuoden aikana kaksi puolimaratonkilpailua Berliinissä ja Glasgow'ssa. 2002 hän voitti New Yorkin maratonin ja sijoittui Lontoon maratonilla kuudenneksi. 2004 hän voitti kaksi puolimaratonia Lissabonissa ja Berliinissä.


title: Tenacious D

text: Tenacious D tai "The D" on yhdysvaltalainen rockduo. Yhtyeen perustivat näyttelijä-muusikot Jack Black ja Kyle Gass. Tenacious D:n musiikki on huumoripainotteista, mutta myös hyvin ammattitaitoista. Yhtye on ollut aktiivisena vuodesta 1994.


title: Tenacious D

text: Yhtye nousi suosioon vuonna 1999 saatuaan oman televisiosarjan, joka oli kuitenkin lyhytikäinen. Vuonna 2001 julkaistiin yhtyeen debyyttialbumi "Tenacious D", jossa rumpalina toimi Foo Fightersista ja Nirvanasta tunnettu Dave Grohl. He julkaisivat DVD:n "The Complete Masterworks" (2003) ja vuonna 2006 valmistui elokuva "" ("Tenacious D in: The Pick of Destiny"). Elokuvan soundtrackilla lauloivat muun muassa Meat Loaf, Ronnie James Dio ja Dave Grohl, jotka kaikki esiintyvät myös elokuvassa. Yhtyeen musiikkia on myös "Brütal Legend" -videopelissä.


title: Tenacious D

text: Jack Black tapasi 16-vuotiaana silloin 24-vuotiaan Kyle Gassin Edinburghissa, Skotlannissa. Kumpikin kuului teatterikerhoon. Gass ja Black eivät aluksi pitäneet toisistaan, mutta alkoivat ajan kuluessa tulla paremmin toimeen keskenään. Black ja Gass tekivät myös vaihtokaupan: Jos Gass opettaa Blackiä soittamaan kitaraa, opettaa Black Gassiä näyttelemään. Tätä vaihtokauppaa pidetään syynä Tenacious D:n syntymiseen. He soittivat ensimmäisen keikkansa vuonna 1994, esittäen ainoastaan yhden kappaleen, "Tributen".


title: Tenacious D

text: Kummatkin jäsenet soittavat kitaraa ja laulavat, mutta Black on yhtyeen päälaulaja ja Gass yhtyeen pääkitaristi. Yhtyeen nimi keksittiin urheilutoimittaja Marv Albertin sanomasta lausahduksesta koripallo-ottelussa (tenacious defense).


title: Tenacious D

text: Yhtyeestä kertova TV-sarja esitettiin alun perin vuonna 1997, jolloin HBO esitti kaksi jaksoa. Jaksoja tehtiin aluksi yhteensä kuusi, mutta loput neljä näytettiin vasta 1999. Suomessa sarjan on esittänyt Nelonen. Sarjassa kuvataan fiktiivisesti ja humoristisesti yhtyeen matkaa kohti suurta menestystä, jonka esteenä ovat mm. inspiraation puute sekä Jackin ja Kylen väliset erimielisyydet. Televisiosarjassa kuultiin monta kappaletta, jotka löytyvät myös yhtyeen esikoisalbumilta.


title: Lúcio

text: Lucimar da Silva Ferreira, pelaajanimeltään Lúcio (s. 8. toukokuuta 1978 Brasília, Brasilia) on brasilialainen jalkapalloilija, pelipaikaltaan puolustaja. Hän pelaa brasilialaisjoukkue Palmeiraksessa. Hän on 188 senttimetriä pitkä ja painaa 81 kilogrammaa.


title: Lúcio

text: Ennen siirtymistään nykyiseen seuraansa Lúcio on pelannut Internacionalissa (1997—2000) ja Bayer Leverkusenissa (2000-2004). Bayern Münchenissä hän on voittanut vuosina 2005, 2006 ja 2008 sekä Saksan mestaruuden että Saksan Cupin.


title: Lúcio

text: Lúcio kuului Brasilian maajoukkueen vakiopelaajiin. Hän voitti joukkueessa maailmanmestaruuden 2002 MM-kisoissa. Lúcio oli mukana myös vuoden 2006 MM-kisoissa. Hän on pelannut 70 maaottelua, joissa on tehnyt neljä maalia . Lúcion ensimmäinen maaottelu oli Kolumbiaa vastaan 15. marraskuuta 2000.


title: Lentävä kalakukko

text: Lentävä kalakukko on Ville Salmisen ohjaama elokuva vuodelta 1953. Reino Helismaan käsikirjoittamassa rillumareielokuvassa 1950-luvun tuleva suosikkiparivaljakko Esa Pakarinen ja Masa Niemi näyttelevät ensi kertaa samassa elokuvassa. Siksi elokuvaa on myöhemmin esitetty myös väärällä nimellä "Pekka ja Pätkä konduktööreinä".


title: Lentävä kalakukko

text: Elokuvassa alkutekstit esitetään animaationa ensimmäisiä kertoja suomalaisessa elokuvassa. Esiintyjien nimiä kuljettaa siinä vaunuissaan pahvijuna, jolla on kalan pää ja pyrstö.


title: Lentävä kalakukko

text: Elokuvaan sisältyy runsaasti musiikkiesityksiä, muun muassa tunnettu kappale ”Lentävä kalakukko”, josta tuli 1950-luvun suosikki. Elokuvan musiikin on säveltänyt Toivo Kärki.


title: Lentävä kalakukko

text: Elokuvan junakohtaukset tehtiin paria jaksoa lukuun ottamatta kokonaan studiossa, koska VR:llä oli valtava varasto vanhoja II ja III luokan istuimia, tavaratelineitä, ikkunoita, sylkykuppeja, verhoja ja valaisimia, joista rakennettiin kuhunkin kohtaukseen tarvittava kokonaisuus. Junan kulkuun kuulunut huojunta saatiin aikaan rakentamalla "vaunu" kierrejousien ja pitkien lankkujen päälle ja heiluttamalla sitä ulkopuolelta muutaman miehen voimin.


title: Lentävä kalakukko

text: Televisioesitysten yhteydessä esitetyn kritiikin mukaan elokuvan juoni kulkee luontevasti. Romanien kuvaus ja nukkuvan naisen seksuaalisuuden tuijottelu ovat erään kriitikon mukaan rimanalituksia.


title: Lentävä kalakukko

text: Ilta-Sanomien nimimerkki J-a N-nen kirjoitti "Lentävästä kalakukosta": "Helismaan ympärille syntynyt 'Mimmielokuvateollisuus' ei ole taiteentuntijoita varten ja happamiinkin arvoihin on syytä vaikka millä mitalla, mutta niin kauan kuin ulkolainen roskafilmituotanto nykyisessä laajuudessaan täyttää maatamme, on "Lentävälle kalakukolle" ja kumppaneille myönnettävä elämisen oikeus." Vapaan Sanan nimimerkki J. D. arvioi: "Koska filmituottajat ovat sanoneet: – elokuva on kauppatavaraa, arvostelen sen mukaan: "Lentävä kalakukko" on huonoa kauppatavaraa." Yksittäisistä näyttelijöistä pantiin arvosteluissa merkille lähinnä vain pääsan esittäjä Esa Pakarinen.


title: Lentävä kalakukko

text: Elokuvan tapahtumat sijoittuvat helmikuuhun 1946. Kulaus-Ramperin rosvokopla Viski-Ville, Läski-Leevi ja Kello-Kalle tekevät epäonnisen murron ja pakenevat Helsingistä Kuopioon pikajunalla, joka on nimetty Lentäväksi kalakukoksi. Poliisi saa vihjeen rosvojen pakoreitistä. Pikajunan lupsakka konduktööri Samuli Saastamoinen (Esa Pakarinen) paljastuu – konnien yllätykseksi – junaetsiväksi, joka vangitsee heidät. Masa Niemi esittää pikkukonnaa Läski-Leeviä, jolla on silmässä harmia aiheuttava elohiiri.


title: Jack Black

text: Thomas Jacob ”Jack” Black (s. 28. elokuuta 1969 Santa Monica, Kalifornia, Yhdysvallat) on yhdysvaltalainen näyttelijä ja muusikko. Jack Black tuli tutuksi 1990-luvun lopulla ja 2000-luvun alussa hänen ja Kyle Gassin muodostamasta huumoriyhtyeestä "Tenacious D". Yhtye esiintyy myös samannimisessä televisiosarjassa ja elokuvassa "Tenacious D: Maailman paras rokkibändi".


title: Jack Black

text: Ensimmäinen elokuva, jossa Black oli pääosassa, oli Farrellyn veljesten ohjaama romanttinen komedia "Hal ja iso rakkaus" vuodelta 2001. Vuonna 2003 hän oli ehdolla muun muassa Golden Globen ja Satellite Awardin saajaksi roolistaan elokuvassa "School of Rock" (2003). Hän on voittanut Spike Video Game Awards -palkinnon kategoriassa "Best Voice" roolistaan Eddie Riggsinä pelissä "Brütal Legend".


title: Jack Black

text: Vuonna 2010 Forbes julkaisi luettelon ”Hollywood’s Animation A-List”, jossa lueteltiin kymmenen menestyksekkäintä Hollywood-näyttelijää animaatioiden parissa. Menestys mitattiin elokuvien lipputulojen perusteella, jonka myötä Black oli listalla jaetulla kolmannella sijalla.


title: Jack Black

text: Blackilla ja hänen aviopuolisollaan Tanyalla on kaksi poikaa, Samuel (s. 2006) ja Thomas (s. 2008).


title: Enzo Coloni Racing Car Systems

text: Enzo Coloni Racing Car Systems, usein pelkästään Coloni, on italialainen autourheilutalli, joka osallistui Formula 1 -sarjaan kausina 1987–1991. Coloni on ollut myös menestyksekäs talli Formula 3- ja Formula 3000 -sarjoissa. Kausina 2005 ja 2010–2012 Coloni kilpaili GP2-sarjassa.


title: Enzo Coloni Racing Car Systems

text: Menestyttyään monia vuosia alemmissa kilpasarjoissa Enzo Colonin vuonna 1983 perustama Enzo Coloni Racing Car Systems harppasi Formula 1 -luokkaan FIA:n ilmoitettua turbomoottorien poistumisesta kauteen 1989 mennessä, minkä ansiosta kilpailemisesta Formula Ykkösistä tuli halvempaa ja kannattavampaa pikkutalleille, joilla ei aikaisemmin riittänyt rahaa tehokkaisiin turbokoneisiin, joita oli isommilla talleilla. Colonin ensimmäisen F1-auton suunnitteli Roberto Ori, ja autojen voimanlähteenä toimi Novamotorin valmistama Cosworth DZF V8-moottori. Tallin ainoana kuljettajan toimi italialainen Nicola Larini, joka ajoi Colonin autoilla jo F3-luokassa. Coloni osallistui kauden aikana kahteen kisaviikonloppuun tehden ensiesiintymisensä kotiradallaan Italian Monzassa. Larini ei kuitenkaan selvinnyt karsinnoista, ja itse kilpailu jäi Colonilta ajamatta. Coloni osallistui vielä Espanjan GP:hen, josta tuloksena oli keskeytys.


title: Enzo Coloni Racing Car Systems

text: Seuraavalle kaudelle tallin ainoata autoa saapui ajamaan niin ikään italialainen Gabriele Tarquini. Tarquini pääsi kauden kolmessa ensimmäisessä osakilpailussa jo lähdöruudukkoon asti mutta keskeytti jokaisella kerralla. Meksikon ja Kanadan osakilpailuissa Colonin auto pääsi jo maaliin asti, ja jälkimmäisen kilpailun kahdeksas sija tulisi jäämään Colonin historian parhaaksi osakilpailusijoitukseksi. Tarquini selvisi vielä kauden aikana kolmasti lähtöruudukkoon ajaen maaliin asti kahdesti. MM-pisteitä ei Colonille herunut, mutta kausi oli jo lievää parannusta nuoren tallin tasoon.


title: Enzo Coloni Racing Car Systems

text: Kaudelle 1989 Coloni sai itselleen toisenkin auton ajettavaksi ja liittyi kahden kuljettajan tallien joukkoon. Colonin autoa, edellisen kauden lopussa jo käytettyä FC188B:ä, siirtyi ajamaan AGS-tallissa edelliskauden lopussa ajanut Roberto Moreno ja tulokaskuljettaja Pierre-Henri Raphanel. Vaikka Colonin autot olivat edelleen tallien hitaimmasta päästä, selvisivät tallin molemmat kuljettajat Monacon GP:n lähtöruudukkoon. Itse kilpailusta tuloksena oli kuitenkin keskeyttäminen. Monacon GP.n esiintyminen jäi tallin ainoaksi osakilpailulähdöksi alkukaudesta kun talli karsiutui muissa kilpailuissa. Kanadan GP:ssä talli esitteli uuden Christian Vanderpleynin suunnitteleman Coloni C3-auton. Auto oli käytännössä hyvä mutta kärsi edellisten autojen tapaan vähäisestä testaamisesta eikö Colonin suoritukset paljoa parantuneet uuden auton myötä. Pierre-Henri Raphanel sai väistyä syrjään Unkarin GP:n jälkeen ja hänen tilalleen saapui Italialainen Enrico Bertaggia. Bertaggia ei kuitenkaan päässyt kertaakaan lähtöruudukkoon taas kun kauden ajan auton tasoon nähden parhaimpansa tehnyt Roberto Moreno selvisi loppukaudesta neljästi lähtöruudukkoon, keskeyttäen kolmasti ja tullen diskatuksi Italian GP:ssä.


title: Enzo Coloni Racing Car Systems

text: Kaudelle 1990 Colonille tarjoutui mahdollisuus päästä Japanilaisen autovalmistaja Subarun "tehdastalliksi". Yhteistyön odotettiin nostavan Colonin vähintään keskikastin talliksi mutta todellisuudessa yhteistyöstä tulisi suuri pettymys. Subarun ilmaiseksi antamat 12-sylinteriset bokserikoneet osoittautuivat ylipainoisiksi, heikoiksi ja epäluotettaviksi. Raskas moottori teki uuden puna-valko-vihreän värin saaneen Colonin auton reilusti ylipainoiseksi ja auto muutenkin näytti kehityksestä jäljessä olevalta. Moottori kehitti tehoa "vain" n.500 hevosvoimaa joka teki autosta sarjan heikkotehoisimpia ellei jopa heikkotehoisinta. Uutta autoa ajamaan palkattiin Belgialainen Bertrand Gachot jolta löytyy ajokokemusta edelliskaudelta Onyxin ratista.


title: Enzo Coloni Racing Car Systems

text: Coloni karsiutui kauden aikana kaikista kilpailuista eikä kauden aikana Subarusta Ford:in koneisiin tehty moottorivaihdos parantanut tallin suorituskykyä. Gachot siirtyi seuraavaksi kaudeksi tulokastalli Jordanin kuljettajaksi joten Coloni oli jälleen uuden kuljettajan hankkimisen edessä.


title: Enzo Coloni Racing Car Systems

text: Coloni tavoitteli uudeksi kuljettajakseen kokenutta Andrea de Cesarisia mutta tämä valitsi myös Jordanin. Tallin ainoata autoa palkattiin ajamaan Pedro Chaves. Chaves jatkoi tallin edelliskaudella aloittamaa karsiutumisputkea karsiutumalla kolmestatoista osakilpailusta peräkkäin. Chaves oli edelliskaudella voittanut Formula 3000-sarjan mestaruuden mutta ei voinut mitään auton ollessa hidas ja epäluotettava. Chaves ei myöskään osannut suurinta osaa radoistakaan ja kun hänen kotikilpailunsa, Portugalin GP koitti, hän menetti mahdollisuutensa auton moottorin räjähdettyä. Chaves kyllästyi heikkoon autoonsa ja päätti lopettaa tallissa. Tämä johti siihen että Coloni ei kyennyt löytämään uutta kuljettajaa seuraavaan kilpailuun mennessä ja joutui jättämään Espanjan GP:n kokonaan väliin. Coloni sai lopulta uuden kuljettajan kun Japanilainen Naoki Hattori hankittiin kauden kahteen viimeiseen kilpailuun. Hattori karsiutui molemmista kilpailuista ja Coloni päätti vetäytyä Formula Ykkösistä kauden 1991 loputtua.


title: Enzo Coloni Racing Car Systems

text: Vaikka Coloni vetäytyi Formula 1 -sarjasta kauden 1991 lopussa, talli jatkoi edelleen kilpailemista Formula 3 ja Formula 3000-sarjoissa. Colonin F1-visiitin jälkeisen ajan tunnetuimpia kasvatteja lienee Giorgio Pantano. Vuonna 2008 talli kilpaili Superleague Formula sarjassa valmistaen autot A.S. Roma joukkueelle.


title: Enzo Coloni Racing Car Systems

text: Vuonna 2005 Coloni osallistui uuteen GP2-sarjaan saavuttaen yhden voiton ja vuonna 2006 Coloni yhdistyi Fisichella Motor Sportsiin, jonka omisti Formula Ykkösissä ajava Giancarlo Fisichella. Kaudella 2009 ennen Euroopan GP:tä Coloni ilmoitti ostaneensa tallin itselleen ja jatkoi virallisesti Colonin nimellä kaudesta 2010 eteenpäin. Kaudella 2011 talli saavutti kolme voittoa ja sijoittui seitsemänneksi MM-pisteissä. Vuosi 2012 jäi Colonin viimeiseksi kaudeksi GP2:ssa. Viimeisellä kaudellaan talli saavutti yhden voiton ja yhden paalupaikan, 2 nopeinta kierrosta ja 77 pistettä.


title: Enzo Coloni Racing Car Systems

text: • GP2-finaali 2011 oli GP2-kauden 2011 ulkopuolinen finaali.


title: Enzo Coloni Racing Car Systems

text: Sisältää muissa tiimeissä saavutetut pisteet. *Scuderia Coloni luovutti pisteensä pois kaudella 2012 kisajärjestäjien kanssa tapahtuneiden erimielisyyksien vuoksi.


title: Savoy-maljakko

text: Savoy-maljakko eli Aalto-maljakko on Alvar Aallon ja hänen vaimonsa Aino Aallon vuonna 1936 suunnittelema lasimaljakko.


title: Savoy-maljakko

text: Maljakko suunniteltiin alun perin "Karhula-Iittalan" lasitehtaan järjestämän suunnittelukilpailun osallistujaksi. Inspiraation maljakolle suunnittelijat saivat saamelaisnaisten perinteisestä puvusta ja maljakon suunnitelman nimi olikin "Eskimoerindens skinnbyxa" (eskimonaisen nahkahousut). Alun perin maljakkoa valmistettiin puumuottien avulla.


title: Savoy-maljakko

text: Savoy-maljakko -nimi juontuu helsinkiläisestä Savoy-ravintolasta, joka osti oikeudet maljakkoon. Aallot eivät koskaan ansainneet maljakollaan rahaa, sillä ennen maljakon tekijänoikeuksien myymistä Savoylle tekijänoikeudet kuuluivat suunnittelukilpailun järjestäneelle lasitehtaalle, jonka omisti A. Ahlström. A. Ahlströmin johtaja Harry Gullichsen palkkasi Alvar Aallon suunnittelemaan Ahlströmin Teollisuuspalatsin 7. ja 8. kerroksen Savoy-ravintolan sisustuksen.


title: Savoy-maljakko

text: Nykyisin maljakosta valmistetaan useita eri koko- ja värimalleja.


title: Sylvain Distin

text: Sylvain Distin (s. 16. joulukuuta 1977 Bagnolet, Ranska) on ranskalainen jalkapalloilija, joka edusti viimeiseksi jääneellä kaudellaan 2015–2016 Englannin Valioliigassa pelaavaa AFC Bournemouthia.


title: Sylvain Distin

text: Distin aloitti uransa kotimaassaan "Joué-lès-Tours" -alasarjajoukkueessa ja pelasi myös Tours FC:ssä ja FC Gueugnonissa, jossa voitti Ranskan liigacupin 2000, ennen siirtymistään vuonna 2000 Paris Saint-Germainiin. PSG:ssä hän vietti vain vuoden ennen siirtymistään lainalle Englantiin Newcastle Unitediin. Laina-ajan jälkeen Newcastle halusi tehdä sopimuksen Distinin kanssa, mutta tämä päätti siirtyä kaudeksi 2002–2003 Manchester Cityyn, missä hän sai pelata haluamallaan pelipaikalla keskuspuolustajana. Seuraavalla kaudella hänet nimettiin joukkueen kapteeniksi, kun Ali Benarbia lopetti uransa.


title: Sylvain Distin

text: Kesällä 2007 Harry Redknapp hankki Distinin vahvistamaan Portsmouthin puolustusta. Hän voitti Portsmouthissa FA Cupin mestaruuden 2008. Vuonna 2009 Distin siirtyi Evertoniin ja 2015 edelleen Bournemouthiin.


title: Berg

text: Berg tarkoittaa seuraavia asioita ja henkilöitä:


title: Life Racing Engines

text: Life oli Formula 1 -sarjaan osallistunut talli vuonna 1990.


title: Life Racing Engines

text: Lifen käyttämän W12-moottorin oli suunnitellut entinen Ferrarin moottorisuunnittelija Franco Rocchi, jonka käsialaa ovat monet Ferrarin 1970-luvun urheiluautojen moottoreista kuten 308 GTB- ja GTS-mallien moottorit. Huhujen mukaan Rocchin W12-suunnitelmat olivat alun perin jo hänen Ferrari-ajoiltaan 1970-luvulta mutta epäiltiin, että niillä ei olisi ollut itse Enzo Ferrarin hyväksyntää.


title: Life Racing Engines

text: Rocchin lähdettyä Ferrarilta 1980-luvulla, hän alkoi itse kehittelemään omaa W12-moottorimalliaan. Konseptin mukaan moottori olisi yhtä lyhyt kuin normaali V8-moottori mutta korkeampi kuin muut V-moottorit koska W12-moottorissa oli kolme 4-sylinteristä moottoria päällekkäin.


title: Life Racing Engines

text: Kun turboahdetut moottorit poistuivat kaudelle 1989, Ernesto Vita tajusi hyvän sauman kokeilla tehdä rahaa sillä moni talli tarvitsi uuden moottorin. Alun perin Ernesto Vita osti oikeudet W12-moottoreihin Rocchilta ja yritti myydä uudenlaista W12-moottoriaan kärkipään Formula 1 -talleille. Koska kukaan ei kuitenkaan ostanut Vitan tarjoamia moottoreita, päätti hän perustaa oman Formula 1 -tallin ja hankki itselleen kilpa-auton johon moottorit voitaisiin asentaa epäonniselta FIRST-tallilta.


title: Life Racing Engines

text: Ernesto Vitan oma F1-talli Life Racing Engines lähti mukaan vuoden 1990 Formula 1 -kaudelle. Life hankki australialaisen, entisen F1-maailmanmestari Jack Brabhamin pojan Gary Brabhamin tallin ainoaksi kuljettajaksi.


title: Life Racing Engines

text: Lifen W12-moottori kuitenkin osoittautui huomattavasti muita heikkotehoisemmaksi ja epäluotettavammaksi ja Brabham karsiutui selvästi kauden kahdesta ensimmäisestä kilpailusta. Brabham sai tarpeekseen Lifen auton ja moottorin kilpailukyvyttömyydestä ja irtisanoutui, ja tallin kuljettajana jatkoi italialainen Bruno Giacomelli. Kuljettajan vaihtuminen ei kuitenkaan parantanut tallin kilpailukykyä ja Life karsiutui selvästi myös muista kauden osakilpailuista.


title: Life Racing Engines

text: Lifen oman W12-moottorin viimeinen esiintyminen tapahtui Italian GP:ssä, jonka jälkeen se korvattiin Juddin V8-moottorilla. Juddin moottori ei kuitenkaan sopinut autoon kunnolla ja talli vetäytyi lopulta F1-sarjasta kaksi osakilpailua myöhemmin.


title: Savoy (ravintola)

text: Savoy on Helsingin Eteläesplanadilla sijaitseva ravintola. Ravintola avattiin 3. kesäkuuta 1937 A. Ahlström Osakeyhtiön Walter Jungin suunnittelemassa uudessa rakennuksessa Eteläesplanadin varrella. Sisustuksesta vastasivat Aino Aalto ja Alvar Aalto yhteistyössä tekstiilitaiteilija Dora Jungin ja vastaperustetun Artek-yhtiön kanssa. Yleensä Aalto suunnitteli sekä rakennuksen että sen sisustuksen itse. Savoy mainitaan kirjallisuudessa eräänä hänen huomattavimmista erillistä sisustussuunnitelmistaan. Siitä, missä määrin hän itse tosiasiassa osallistui Savoy suunnitteluun, on olemassa erilaisia käsityksiä, mm. arkkitehtien Jung & Jungin paljon nykyistä kalustepohjaa muistuttava piirustus.


title: Savoy (ravintola)

text: Savoyn ravintolasali muistuttaa muodoltaan pitkänä ja kapeana rautatievaunua tai laivan salonkia. Alkuperäinen, funktionaalinen sisustus on säilytetty pääpiirteissään: vaneria, puuta, slammattua tiiltä. Ravintola tunnetaan myös lempinimillä Aallon talli, kirahvitalli ja elefanttitalli. Myöhemmin lempinimenä vilahtaa "Savo OY". Salin kadun puolella olevista ikkunoista avautuu näköala Esplanadin puistoon. Kerrosta alempana on juhlakerros. Erikoista Savoyssa vuonna 1937 olivat neljä pikahissiä sekä ilmanpuhdistuslaite, joka piti salin raikkaana sikarinsavusta.


title: Savoy (ravintola)

text: Savoyn ensimmäiset ravintoloitsijat olivat ruotsalaissyntyinen Gustav Rasmussen sekä Runar Björklund. Kummallakin oli Helsingissä myös muita ravintoloita. Sittemmin Savoysta ovat vastanneet Yhtyneet Ravintolat eli sittemmin Arctia, Scandic ja maaliskuusta 1999 alkaen Royal Ravintolat Oy.


title: Savoy (ravintola)

text: Savoyn perinteet ja maine perustuvat suurelta osin sen tunnettuihin kanta-asiakkaisiin. Kaikkein tunnetuin oli marsalkka Mannerheim, joka nautti ravintolassa ensimmäisen lounaansa kaksi päivää avajaisten jälkeen ja jäi kanta-asiakkaaksi. Marski oli tuolloin juuri täyttänyt 70. Savoyssa voi edelleen istua Marskin pöydässä ja syödä vorschmackia, jonka reseptin Mannerheimin väitetään itse tuoneen Varsovan Upseeriklubilta. Kesällä 1977 Savoyn nurkkapöydän seinälle ripustettiin Mannerheimin valokuva sekä pieni laatta, joka kertoo Marskin kanta-asiakkuudesta.


title: Savoy (ravintola)

text: Savoyn tunnettuja ruokia ovat vorschmackin ohella Savoyn silakat ja kuhaa Mannerheimin tapaan.


title: Savoy (ravintola)

text: Suomen Gastronomien Seura on valinnut ravintola Savoyn Vuoden ravintolaksi 1999 ja 2007.


title: Savoy (ravintola)

text: Ravintola Savoylle on myönnetty pohjoismainen ympäristömerkki Joutsenmerkki.


title: Savoy (ravintola)

text: Keraamikko Karin Widnäs on suunnitellut Savoylle astiaston "For Savoy", joka valmistetaan käsityönä. Siihen kuuluu 16 osaa, suunnittelutyössä on ollut mukana Savoyn keittiöpäällikkö Kari Aihinen. Astiasto on valkoinen ja muodoltaan yksinkertainen. Sarja on osa Helsingin designpääkaupunkivuotta.


title: Life

text: Life voi tarkoittaa esimerkiksi seuraavia:


title: David James

text: David Benjamin James (s. 1. elokuuta 1970 Welwyn) on englantilainen jalkapallomaalivahti. Hän on edustanut useita englantilaisseuroja, muun muassa Liverpoolia ja Portsmouthia.


title: David James

text: James aloitti uransa Watfordin juniorijoukkueissa, missä voitti nuorten FA Cupin 1988. Seuran edustusjoukkueessa hän pelasi 98 ottelua ennen siirtymistään vuonna 1992 Liverpooliin. Liverpoolissa Jamesin alku sujui heikosti ja hän istui Graeme Sounessin kaudella suurimman osan ajasta penkillä. James sai ailahtelevien otteidensa ja peleissä tehtyjen virheiden vuoksi lempinimen "Calamity James". Sounessin seuraajan Roy Evansin aikana hän sai enemmän peliaikaa ja voitti joukkueessa Liigacupin vuonna 1995. Liverpoolin hankittua uuden maalivahdin Brad Friedelin James myytiin Aston Villaan 1999. Vuonna 2001 hän siirtyi West Hamiin, joka kauden 2002–2003 päätteeksi putosi Valioliigasta. Tammikuussa 2004 James palasi takaisin Valioliigaan siirtymällä Manchester Cityyn. Kesällä 2006 hän siirtyi Portsmouthiin, jota hän edusti neljä kautta. Kauden 2009–2010 päätteeksi Portsmouth putosi mestaruussarjaan ja James siirtyi kesällä 2010 yllättäen samalla sarjatasolla olleeseen Bristol Cityyn vaikka sai tarjouksia myös Valioliigaseuroilta.


title: David James

text: James on eniten nollapelejä ja myös otteluita Valioliigassa pelannut maalivahti.


title: David James

text: Englannin maajoukkueessa James on pelannut 53 ottelua. Hän debytoi maajoukkueessa vuonna 1997 ystävyysottelussa Meksikoa vastaan. Hän oli mukana 2002 MM-kilpailuissa, mutta ei päässyt pelaamaan. James nousi kisojen jälkeen Englannin ykkösmaalivahdiksi David Seamanin lopetettua maajoukkueuransa, ja hän pelasi joukkueen kaikki ottelut 2004 EM-turnauksessa. Paul Robinson syrjäytti hänet maajoukkueen ykkösmaalivahdin paikalta. James oli mukana myös 2006 MM-kisoissa kakkosmaalivahtina, mutta ei pelannut yhtään ottelua. Hän palasi seuraavan kerran maajoukkueen maalille 2008 ja pelasi useita 2010 MM-kisojen karsintaotteluita. James valittiin lopputurnaukseen ja hän nousi kisoissa pelaavaksi maalivahdiksi ensimmäisessä ottelussa tapahtuneen Robert Greenin virheen jälkeen.


title: Toledo

text: Toledo voi viitata seuraaviin:


title: Toledo (Espanja)

text: Toledo on kaupunki keskisessä Espanjassa, sekä samannimisen maakunnan ja Kastilia-La Manchan itsehallintoalueen pääkaupunki. Vuonna 2015 kaupungissa oli noin 83 000 asukasta.


title: Toledo (Espanja)

text: Toledo on rakennettu Tajojoen laakson jyrkille rinteille. Kaupungin tunnetuimpia nähtävyyksiä ja hallitsevia maamerkkejä ovat 600-luvulta peräisin oleva Alcázarin linna ja viisilaivainen goottilainen katedraali, jonka sakaristossa on El Grecon, Velázquezin ja Francisco Goyan taideteoksia. Toledo oli muinoin tunnettu miekoistaan, ja se on tänäkin päivänä veitsien ja muiden terästuotteiden valmistuksen keskus.


title: Toledo (Espanja)

text: Toledo on Jerusalemin ystävyyskaupunki.


title: Toledo (Espanja)

text: Toledossa sijaitsi alun perin roomalaisten vuonna 192 eaa. perustama linnoitus nimeltä "Toletum". Myöhemmin se toimi visigoottien pääkaupunkina kuningas Liuvigildin valtakaudesta maurien tuloon 700-luvulla. Córdoban kalifaatin alaisena Toledo koki kulta-aikansa.


title: Toledo (Espanja)

text: 25. toukokuuta 1085 Kastilian kuningas Alfonso VI valloitti Toledon ja teki siitä muutama vuosi myöhemmin Kastilia ja Leónin pääkaupungin. Kaupungin valtaus oli yksi "Reconquistan" käännekohtia. Kun kuningas Filip II siirsi hovinsa Toledosta Madridiin vuonna 1561, kaupunki ajautui hitaaseen rappioon, josta se ei koskaan täysin selvinnyt.


title: Toledo (Espanja)

text:
Toledo nimettiin UNESCOn maailmanperintöluettelon kohteeksi vuonna 1986.
https://www.lonelyplanet.com/spain/castilla-la-mancha/toledo


title: Heiðar Helguson

text: Heiðar Helguson (s. 22. elokuuta 1977 Akureyri, Islanti) on islantilainen jalkapalloilija, pelipaikaltaan hyökkääjä. Hän pelaa Cardiffissa.


title: Heiðar Helguson

text: Heiðar on pelannut Norjassa Lillestrømissä ja Englannissa Watfordissa. Hän siirtyi Watfordiin kaudella 1999–2000, jonka päätteeksi joukkue putosi vain yhden Valioliigassa vietetyn kauden jälkeen 1. divisioonaan. Hän oli monen kauden ajan joukkueen paras maalintekijä, mutta rahavaikeuksista kärsinyt seura myi hänet Fulhamiin kauden 2004–2005 jälkeen.


title: Heiðar Helguson

text: Kesällä 2007 Heiðar siirtyi Fulhamista Boltoniin. Kaudella 2008–2009 hänet lainattiin Queens Park Rangersiin, ja siirrosta tehtiin pysyvä vuoden 2009 alussa. Syksyllä QPR lainasi hänet vanhaan seuraansa Watfordiin ja uudelleen vuonna 2010. Hän palasi kuitenkin QPR:ään vahvasti ja teki kaudella 2011–2012 joukkueelleen 16 pelissä kahdeksan valioliigamaalia. Helguson siirtyi Cardiffiin elokuun alussa 2012.


title: Heiðar Helguson

text: Heiðar Helguson kuuluu myös Islannin maajoukkueen vakiomiehistöön.


title: Lansana Conté

text: Lansana Conté (30. marraskuuta 1934 – 22. joulukuuta 2008) oli Guinean pitkäaikainen presidentti.


title: Lansana Conté

text: Conté oli susu-kansan (soussou) jäsen, joita maan väestöstä on noin viidesosa, ja muslimi. Hän syntyi Dubrékassa ja aloitti opiskelunsa paikallisessa koraanikoulussa. Myöhemmin hän opiskeli sotilaskouluissa Bingervillessä Norsunluurannikolla ja Saint Louisissa Senegalissa.


title: Lansana Conté

text: Vuonna 1955 Conté värväytyi Ranskan armeijaan ja palveli Algerian sodassa. Hän palasi 1958 itsenäistyneeseen Guineaan ja astui sen armeijan palvelukseen kersanttina. Vuonna 1963 hänestä tuli opintojen jälkeen upseeri. Vuonna 1970 Portugalin Guineasta hyökännyt joukko yritti syöstä vallasta presidentti Ahmed Sékou Tourén. Conté osallistui pääkaupungin puolustukseen ja hänet ylennettiin kapteeniksi. Vuonna 1973 hänet nimitettiin Bokén alueen komentajaksi avustamaan Portugalin Guineassa taistellutta PAIGC-itsenäisyysliikettä.